SENTENZA TAL-QORTI TAL-PRIM'ISTANZA (Ir-Raba' Awla Estiża)

28 ta’ Ottubru 2004 ( )

“Dumping – Impożizzjoni ta’ dazji ta' kontra d-dumping definittivi – Imwieżen elettroniċi li joriġinaw miċ-Ċina – Status ta’ impriża li topera f'ekonomija tas-suq – Determinazzjoni tal-ħsara – Rabta ta' kawżalità – Drittijiet tad-difiża”

Fil-kawża T-35/01,

Shanghai Teraoka Electronic Co. Ltd, stabbilita f'Shanghai (iċ-Ċina), irrappreżentata minn P. Waer, Avukat,

rikorrenti

vs

Il-Kunsill ta' l-Unjoni Ewropea, irrappreżentat minn S. Marquardt, bħala aġent, assistit inizjalment minn G. Berrisch u P. Nehl, wara minn G. Berrisch, Avukati,

konvenut

sostnut mill-

Kummissjoni tal-Komunitajiet Ewropej, irrappreżentata minn V. Kreuschitz, S. Meany u T. Scharf, bħala aġenti, b'domiċilju għas-servizz fil-Lussemburgu,

parti intervenjenti

li għandha bħala suġġett talba għall-annullament ta’ l-Artikolu 1 tar-Regolament tal-Kunsill (KE) Nru 2605/2000, tas-27 ta’ Novembru 2000, illi jimponi dazji ta' kontra d-dumping definittivi fuq l-importazzjonijiet ta' ċerti mwieżen elettroniċi illi joriġinaw mir-Repubblika Popolari taċ-Ċina, ir-Repubblika tal-Korea u t-Tajwan (ĠU L 301, p. 42),

IL-QORTI TAL-PRIM'ISTANZA TAL-KOMUNITAJIET EWROPEJ (Ir-Raba' Awla Estiża),

komposta minn V. Tiili, President, J. Pirrung, P. Mengozzi, A. W. H. Meij u Vilaras, Imħallfin,

Reġistratur: J. Plingers, Amministratur,

wara li rat il-proċedura bil-miktub u wara s-seduta tas-6 ta' Marzu 2003,

tagħti l-preżenti

Sentenza

Il-kuntest leġiżlattiv

1 L-Artikolu 1(4) tar-Regolament tal-Kunsill (KE) Nru 384/96 tat-22 ta’ Diċembru 1995, dwar il-protezzjoni kontra l-importazzjonijiet li huma l-oġġett [is-suġġett] ta’ dumping minn pajjiżi mhux membri tal-Komunità Ewropea (ĠU L 56, 1996, p.1, iktar ’il quddiem “ir-Regolament Bażiku”), jipprovdi li:

“Għall-iskopijiet ta' dan ir-Regolament, it-terminu "prodott simili" għandu jiġi interpretat biex ifisser prodott li jkun identiku, jiġifieri, l-istess f'kull lat, bħall-prodott taħt kunsiderazzjoni, jew fin-nuqqas ta' prodott bħal dan, prodott ieħor li għalkemm ma jkunx l-istess f'kull lat, ikollu karatteristiċi li jixbhu mill-qrib dawk tal-prodott ikkunsidrat.”

2 L-Artikolu 2(7) tar-Regolament Bażiku, kif emendat mir-Regolament tal-Kunsill (KE) Nru 905/98, tas-27 ta’ April 1998 (ĠU L 128, p. 18, korrett fil-ĠU L 263, 2000, p. 34) jipprovdi li:

“a) Fil-każ ta' l-importazzjonijiet minn pajjiżi li ma għandhomx l-ekonomija tas-suq [...], il-valur normali għandu jiġi stabilit fuq il-bażi tal-prezz jew tal-valur maħdum f'pajjiż terz b'ekonomija tas-suq, jew il-prezz minn dan il-pajjiż terz għall-pajjiżi l-oħra, inkluża l-Komunità, jew fejn dawn ma jkunux possibbli, fuq kull bażi oħra raġjonevoli, inkluż il-prezz attwalment imħallas jew li jrid jitħallas fil-Komunità għal prodott simili, aġġustat kif xieraq jekk meħtieġ għalbiex jinkludi marġni ta' profitt raġjonevoli.

Għandu jiġi magħżul pajjiż terz xieraq b'ekonomija tas-suq b'manjiera li ma tkunx irraġjonevoli, filwaqt jitqies kull tagħrif [informazzjoni] ta' min joqgħod fuqu li jkun disponibbli fiż-żmien ta[’ ]l-għażla. Għandhom jitqiesu wkoll il-limiti taż-żmien; fejn xieraq, għandu jiġi wżat pajjiż terz b'ekonomija tas-suq li huwa bla ħsara għall-istess investigazzjoni.

Il-partijiet fl-investigazzjoni għandhom jiġu mgħarrfa ftit wara l-bidu tagħha (l-investigazzjoni) bil-pajjiż terz b'ekonomija tas-suq previst u għandhom jingħataw għaxart ijiem żmien sabiex jikkommentaw.

b) Fl-investigazzjonijiet kontra dumping li jirrigwardaw l-importazzjonijiet mill-Federazzjoni Russa u mir-Repubblika Popolari taċ-Ċina, il-valur normali irid jiġi stabilit skond il-paragrafi 1 u 6, jekk ikun muri, fuq il-bażi tal-pretensjonijiet issostanzjati kif xieraq minn produttur jew iktar bla ħsara għall-investigazzjoni u skond il-kriterji u l-proċeduri stabiliti fis-subparagrafu (ċ) illi jipprevalu l-kondizzjonijiet ta' l-ekonomija tas-suq għal dan il-produttur jew dawn il-produtturi rigward il-fabbrikazzjoni u l-bejgħ tal-prodott simili interessat. Meta dan ma jkunx il-każ, għandhom japplikaw ir-regoli stabiliti fis-subparagrafu (a).

ċ) Pretensjoni skond is-subparagrafu (b) trid issir bil-kitba u jkun fiha biżżejjed evidenza illi l-produttur jopera skond il-kondizzjonijiet ta' l-ekonomija tas-suq, jiġifieri jekk:

- id-deċiżjonijiet tad-ditti rigward il-prezzijiet, l-infiq u inputs oħra, li jinkludu per eżempju l-materja prima, l-ispejjeż fuq it-teknoloġija u tax-xogħol, il-produzzjoni, il-bejgħ u l-investimenti, isiru bi tweġiba għas-sinjali tas-suq filwaqt li jirriflettu l-provvista u d-domanda, u mingħajr interferenza sinifikanti mill-Istat f'dan ir-rigward, u n-nefqiet fuq inputs maġġuri jirriflettu sostanzjalment il-valuri tas-suq,

- id-ditti jkollhom sett ċar ta' reġistrazzjonijiet bażiċi tal-kontabilità li jiġu verifikati indipendentement skond l-istandards internazzjonali tal-kontabilità u jiġu applikati għall-għanijiet kollha,

- l-ispejjeż tal-produzzjoni u s-sitwazzjoni finanzjarja tad-ditti mhumiex soġġetti għal distorsjoni sinjifikanti miġrur mis-sistema ekonomika ta' qabel li ma kienitx tas-suq, b'mod partikolari fejn għandhom x'jaqsmu l-iżvalutar tal-beni, qtugħ ieħor mill-kontijiet, in-negozju bl-iskambju ta' l-oġġetti u l-ħlas permezz ta' kumpens għad-djun,

- id-ditti interessati huma bla ħsara għall-falliment u għal-liġijiet tal-proprjetà li jiggarantixxu ċ-ċertezza u l-istabilità legali għall-operazzjoni tad-ditti, u

- il-konversjonijiet tar-rati tal-kambju jitwettqu bir-rata tas-suq.

Għandu jiġi stabilit jekk il-produttur jilħaqx il-kriterja msemmija hawn fuq fi żmien tliet xhur mill-bidu ta' l-investigazzjoni, wara konsultazzjoni speċifika tal-Kontea Konsultattivi u wara li l-industrija tal-Komunità tkun ingħatat l-opportunità li tikkommenta. Din id-deċiżjoni għandha tibqa' fis-seħħ matul l-investigazzjoni kollha.”

3 L-Artikolu 3 tar-Regolament Bażiku jipprovdi:

“Tistabbilixxi l-ħsara

1. Skond ir-Regolament [Bażiku], it-terminu "ħsara" għandu, sakemm mhux speċifikat b'mod ieħor, jittieħed li jfisser ħsara materjali lill-industrija tal-Komunità, theddida ta' ħsara materjali lill-industrija tal-Komunità jew dewmien materjali ta' l-istabbiliment ta' industrija bħal din u għandu jiġi interpretat skond id-disposizzjonijiet ta' dan l-Artikolu.

2. Il-ħsara trid tkun stabbilita billi tkun ibbażata fuq evidenza pożittiva u għandha tinvolvi eżaminazzjoni objettiva kemm ta' (a) il-volum ta' importazzjonijiet li huma l-oġġett ta' dumping u l-effett ta' l-importazzjonijiet mibjugħin taħt il-prezz fuq il-prezzijiet fis-suq tal-Komunità għall-prodotti simili; u kemm (b) l-impatt konsegwenti ta' dawk l-importazzjonijiet fuq l-industrija Komunitarja.

3. Fejn għandu x'jaqsam il-volum ta' l-importazzjonijiet li huma l-oġġett ta' dumping, għandu jingħata kas ta' jekk kienx hemm żjieda sinifikanti fl-importazzjonijiet li huma l-oġġett ta' dumping, jew f'termini assoluti jew imqabbla mal-produzzjoni u l-konsum fil-Komunità. Fejn għandu x'jaqsam l-effett ta' l-importazzjonijiet li huma l-oġġett ta' dumping fuq prezzijiet, għandu jingħata każ ta' jekk kienx hemm waqgħat sinifikanti fil-prezzijiet mix-xiri taħt il-prezz ta' l-importazzjonijiet meta mqabbla mal-prezz ta' prodott simili ta' l-industrija Komunitarja, jew jekk l-effett ta' importazzonijiet bħal dawn huwiex mod ieħor biex iwaqqa’ l-prezzijiet għal grad sinifikanti jew biex jipprevjeni żjidiet fil-prezz, li setgħu jseħħu, sa grad sinifikanti. L-ebda wieħed jew iktar minn dawn il-fatturi ma jista neċessarjament jagħti gwida deċiżiva.

4. Fejn l-importazzjonijiet ta' prodott minn iktar minn pajjiż wieħed huma fl-istess ħin soġġetti għal investigazzjonijiet kontra l-bejgħ taħt il-prezz [d-dumping], l-effetti ta' importazzjonijiet bħal dawn għandhom jiġu stmati b'mod kumulattiv biss jekk huwa stabbilit li (a) il-marġini tal-bejgħ taħt il-prezz stabbilit fejn jidħlu l-importazzjonijiet minn kull pajjiż huwa iktar minn de minimis kif definit fl-Artikolu 9(3) u li l-volum ta' l-importazzjonijiet minn kull pajjiż mhuwiex negleġibbli; u (b) stima kumulattiva ta' l-effetti ta' l-importazzjonijiet hija xierqa fid-dawl tal-kondizzjonijiet ta' kompetizzjoni bejn prodotti impurtati u l-kondizzjonijiet ta' kompetizzjoni bejn il-prodotti impurtati u l-prodott Komunitarju simili.

5. L-eżaminazzjoni ta' l-impatt tal-prodotti li huma l-oġġett ta' dumping fuq l-industrija tal-Komunità konċernata għandha tinkludi evalwazzjoni tal-fatturi ekonomiċi rilevanti u l-indiċi kollha li għandhom effett fuq l-istat ta' l-industrija, inkluż il-fatt li l-industrija għadha fi proċess ta' rkuprar mill-effetti ta' xiri taħt il-prezz jew sussidju fil-passat, il-kobor tal-marġini attwali tax-xiri taħt il-prezz, it-tnaqqis attwali u potenzjali fil-bejgħ, il-profitti, il-produzzjoni, is-sehem mis-suq, il-produttività, ir-redditu fuq l-investimenti, l-utilizzazzjoni tal-volum; fatturi li jaffettwaw il-prezzijiet Komunitarji; effetti negattivi attwali u potenzjali fuq iċ-ċirkolazzjoni tal-flus, l-inventarji, il-pagi, it-tkabbir, l-abilità li l-kapital jew investimenti jiġu mgħollija. Il-lista ma ttemx kollox, u lanqas ma jistgħu, wieħed jew iktar minn dawn il-fatturi, neċessarjament jagħtu gwida deċiżiva.

6. Għandu jiġi muri, mill-evidenza rilevanti kollha ppreżentata fejn jidħol il-paragrafu 2, li l-importazzjonijiet li huma l-oġġett ta' dumping qegħdin jikkawżaw ħsara skond it-tifsira ta' dan ir-Regolament. B'mod speċifiku, dan għandu jinvolvi dimostrazzjoni li l-volum u/jew il-livelli tal-prezzijiet identifikati skond il-paragradfu 3 huma responsabbli għal impatt fuq l-industrija Komunitarja kif stabbilita fil-paragrafu 5, u li dan l-impatt jeżisti sa grad li jagħmlu possibbli li jiġi kklasifikat bħala materjali.

7. Fatturi magħrufa għajr importazzjonijiet li huma l-oġġett ta' dumping li fl-istess ħin qegħdin jagħmlu ħsara lill-industrija Komunitarja għandhom ukoll jiġu eżaminati sabiex jiżguraw li l-ħsara kkawżata minn dawn il-fatturi l-oħra mhix attribwita għall-importazzjonijiet li huma l-oġġett ta' dumping taħt paragrafu 6. Fatturi li jistgħu jiġu kkunsidrati f'dan ir-rigward jinkludu l-volum u l-prezzijiet ta' importazzjonijiet mhux mibjugħin bi prezzijiet taħt il-prezz tagħhom, tnaqqis fid-domanda jew tibdiliet fil-mudelli tal-konsum, prattiċi restritti tal-kummerċ, u kompetizzjoni bejn, produtturi Komunitarji u ta' pajjiżi terzi, żviluppi fit-teknoloġija u l-atteġġament ta' l-esportazzjoni u l-produttività ta' l-industrija Komunitarja.

8. L-effett ta' l-importazzjonijiet li huma l-oġġett ta' dumping għandu jiġi stmat fejn tidħol il-produzzjoni ta' l-industrija Komunitarja ta' prodott simili meta figuri disponibbli jippermettu l-identifikazzjoni separata ta' dik il-produzzjoni fuq il-bażi ta' kriterji bħall-proċess tal-produzzjoni, il-bejgħ tal-produtturi u l-profitti. Jekk identifikazzjoni separata bħal din ta' dik il-produzzjoni ma tkunx possibbli, l-effetti ta' l-importazzjonijiet li huma l-oġġett ta' dumping għandhom jiġu stmati b’eżaminazzjoni tal-produzzjoni ta' l-idjaq grupp jew firxa ta' prodotti, li jinkludu l-prodott simili, li għalih l-informazzjoni neċessarja tista tiġi pprovduta.

9. Theddida ta' ħsara materjali għandha tkun tkun stabbilita billi tkun ibbażata fuq fatti u mhux biss fuq allegazzjoni, tbassir jew possibilità remota. Il-bidla fiċ-ċirkustanzi li kieku toħloq sitwazzjoni fejn il-bejgħ taħt il-prezz kien jikkawża ħsara għandha tkun imbassra b'mod ċar u imminenti.

Meta qed ikun stabbilit teżistix theddida ta' ħsara materjali, għandha tingħata attenzjoni għal fatturi bħal:

a) rata sinifikanti ta' żjieda fl-importazzjonijiet li huma l-oġġett ta' dumping fis-suq tal-Komunità li tindika ż-żjieda x'aktarx sostanzjali ta' importazzjonijiet;

b) kapaċità libera biżżejjed ta' l-esportatur jew żjieda imminenti u sostanzjali f'kapaċità bħal din li tindika ż-żjieda ta' xiri taħt il-prezz ta' esportazzjonijiet x'aktarx sostanzjali lejn il-Komunità, jingħata kas tad-disponnibiltà tas-swieq l-oħra għall-esportazzjoni biex jassorbu kwalunkwe esportazzjonijiet addizzjonali;

ċ) jekk l-importazzjonijiet jkunu qegħdin jidħlu bi prezzijiet li kienu, sa grad sin[j]ifikati, jnaqqsu l-prezzijiet jew iżommu ż-żjiediet fil-prezzijiet li f'każ ieħor xorta kienu jiġru, u kienu probabbilment iżidu d-domanda għal aktar importazzjonijiet; u

d) inventarji tal-prodott li jkun qiegħed jiġi investigat.

Ebda wieħed mill-fatturi elenkat hawn fuq waħdu ma jista’ neċessarjament jagħti gwida deċiżiva iżda t-totalità tal-fatturi kkunsidrati għandha twassal għall-konklużjoni li aktar esportazzjonijiet li huma l-oġġett ta' dumping huma imminenti u li, jekk ma tiġix meħuda azzjoni ta' protezzjoni, sejra tiġri ħsara materjali.”

4 Skond l-Artikolu 6(9) tar-Regolament Bażiku:

“Għall-proċeduri mibdija skond l-Artikolu 5(9), investigazzjoni għandha, kull fejn possibbli, tiġi konkluża fi żmien sena. Fi kwalunkwe każ, investigazzjonijiet bħal dawn għandhom fil-każijiet kollha jiġu konklużi fi żmien 15-il xahar mill-bidu, skond is-sejbiet magħmula skond l-Artikolu 8 għall-attivitajiet jew is-sejbiet magħmula skond l-Artikolu 9 għal azzjoni definittiva.”

5 Fl-aħħar nett, l-Artikolu 20 tar-Regolament Bażiku jipprovdi li:

“[...]

2. Il-partijiet msemmija fil-paragrafu 1 jistgħu jitolbu żvelar [informazzjoni] finali tal-fatti u l-kunsiderazzjonijiet essenzjali fuq il-bażi li fuqha huwa maħsub li tiġi rrakkomandata l-impożizzjoni tal-miżuri definittivi, jew it-terminazzjoni ta' investigazzjoni jew proċeduri mingħajr impożizzjoni tal-miżuri, b'attenzjoni partikolari mogħtija lill-iżvelar ta' kwalunkwe fatti jew kunsiderazzjonijiet li huma differenti minn dawk użati għal kwalunkwe miżuri proviżjonali.

3. Talbiet għal żvelar finali, kif definit fil-paragrafu 2, għandhom jiġu indirizzati lill-Kummissjoni bil-miktub u riċevuti, f'każijiet fejn ġie applikat dazju proviżjonali, mhux iktar tard minn xahar wara l-pubblikazzjoni ta' l-impożizzjoni ta' dak id-dazju. Fejn ma jkunx ġie applikat dazju proviżjonali, il-partijiet għandhom jiġu mogħtija opportunità li jitolbu żvelar finali fi żmien limiti ta' żmien stabbiliti mill-Kummissjoni.

4. Żvelar finali għandu jiġi mogħti bil-miktub. Għandu jsir, filwaqt li tingħata l-attenzjoni dovuta għall-protezzjoni ta' informazzjoni kunfidenzjali, kemm jista’ jkun malajr u, normalment, mhux iktar tard minn xahar qabel deċiżjoni definittiva jew mis-sottomissjoni mill-Kummissjoni ta' kwalunkwe proposta għal azzjoni finali skond l-Artikolu 9. Fejn il-Kummissjoni ma tkunx fil-pożizzjoni li tiżvela xi fatti jew kunsiderazzjonijiet f'dak il-ħin, dawn għandhom jiġu żvelati kemm jista jkun malajr wara. L-iżvelar ma għandux jippreġudika kwalunkwe deċiżjoni sussegwenti li tista’ tittieħed mill-Kummissjoni jew mill-Kunsill imma, fejn deċiżjoni bħal din tkun ibbażata fuq kwalunkwe fatti u kunsiderazzjonijiet differenti, dawn għandhom jiġu mikxufa kemm jista jkun malajr.

5. Rappreżentazzjonijiet magħmula wara li jingħata t-tagħrif finali għandhom jiġu kkunsidrati biss jekk riċevuti fi żmien perijodu li għandu jiġi stabbilit mill-Kummissjoni f'kull każ, li għandu jkun mill-inqas 10 t'ijiem, waqt li tingħata l-attenzjoni dovuta lill-urġenza tal-kwistjoni.”

Il-fatti li wasslu għall-kawża

6 Wara lment li ġie ppreżentat fit-30 ta’ Lulju 1999, mill-produtturi ta’ mwieżen elettroniċi tal-Komunità Ewropea li jirrappreżentaw il-parti l-kbira tal-produzzjoni Komunitarja totali tal-prodott in kwistjoni, il-Kummissjoni, fetħet, skond l-Artikolu 5 tar-Regolament Bażiku, permezz ta’ avviż ippubblikat fis-16 ta’ Settembru 1999 (ĠU C 262, p. 8), proċedura kontra d-dumping fir-rigward ta' l-importazzjonijiet ta’ ċerti mwieżen elettroniċi li joriġinaw mir-Repubblika Popolari taċ-Ċina, mir-Repubblika tal-Korea u mit-Tajwan.

7 Żewġ produtturi Komunitarji ta’ mwieżen elettroniċi, Avery Berkel Ltd u Bizerba GmbH, li flimkien jirrappreżentaw 39% mill-produzzjoni Komunitarja ta’ dak iż-żmien, ipparteċipaw fl-investigazzjoni tal-Kummissjoni.

8 Fl-istess żmien, tmien produtturi esportaturi tal-pajjiżi kkonċernati, fosthom l-impriża rikorrenti, erba’ importaturi li l-attività tagħhom kienet marbuta mal-produzzjoni in kwistjoni kif ukoll il-produttur kooperanti tal-pajjiż analogu, jiġifieri l-Indoneżja, irrispondew għall-kwestjonarji mibgħuta mill-Kummissjoni.

9 L-investigazzjoni relattiva għad-dumping u għall-ħsara li tirriżulta minnu kienet tkopri l-perijodu bejn l-1 ta’ Settembru 1998 u l-31 ta’ Awwissu 1999 (iktar ’il quddiem “il-perijodu ta’ investigazzjoni”) L-eżami tat-tendenzi utli għad-determinazzjoni ta’ l-imsemmija ħsara kien ikopri l-perijodu bejn l-1 ta’ Jannar 1995 u l-aħħar tal-perijodu ta' investigazzjoni (iktar ’il quddiem il-“perijodu ta' analiżi”).

10 Shanghai Teraoka Electronic Co. Ltd (iktar ’il quddiem “ir-rikorrenti” jew “Shanghai Teraoka”) hija kumpannija stabbilita taħt id-dritt Ċiniż, imwaqqfa fl-1992 u li l-kapital tagħha huwa miżmum esklużivament minn investituri barranin, li tipproduċi u tesporta, partikolarment lejn il-Komunità, imwieżen elettroniċi.

11 Fil-11 ta’ Ottubru 1999, ir-rikorrenti talbet lill-Kummissjoni tawtorizzaha tibbenefika, fil-kuntest ta’ l-investigazzjoni, mill-istatus ta’ impriża li topera f'ekonomija tas-suq, skond l-Artikolu 2(7) tar-Regolament Bażiku. B’faks iddatata s-17 ta’ Diċembru 1999, il-Kummissjoni infurmat lir-rikorrenti li hija ma kinitx tissodisfa l-kundizzjonijiet rikjesti mill-Artikolu 2(7)(ċ) tar-Regolament Bażiku sabiex tibbenefika mill-għoti ta’ l-istatus ta’ impriża li topera f'ekonomija tas-suq.

12 B’risposta għar-rifjut tat-talba tagħha, ir-rikorrenti ssottomettiet l-osservazzjonijiet tagħha lill-Kummissjoni permezz ta’ żewġ ittri, iddatati s-27 ta’ Diċembru 1999 u l-11 ta’ Jannar 2000.

13 Fl-4 ta’ Jannar u fit-3 ta’ Frar 2000, il-Kummissjoni kkonfermat ir-rifjut tagħha li tagħti lir-rikorrenti l-istatus ta’ impriża li topera f'ekonomija tas-suq.

14 Wara li fis-6 ta’ April 2000 inżammet laqgħa bejn il-Kummissjoni u xi rappreżentanti ta’ l-industrija Komunitarja in kwistjoni, żewġ produtturi Komunitarji, fl-10 u fl-14 ta’ April 2000, issottomettew lill-Kummissjoni l-osservazzjonijiet tagħhom fuq il-konklużjonijiet preliminari ta’ l-istess Kummissjoni dwar l-eżistenza ta’ ħsara li taffettwa l-imsemmija industrija Komunitarja.

15 Fl-1 ta’ Awwissu 2000, ir-rikorrenti bagħtet lill-Kummissjoni osservazzjonijiet relattivi għall-kwistjoni tal-ħsara u għal dik tar-rabta ta' kawżalità.

16 B’faks tal-21 ta’ Settembru 2000, il-Kummissjoni infurmat lir-rikorrenti bil-fatti u l-kunsiderazzjonijiet essenzjali li fuqhom hija kienet qiegħda tikkontempla li tirrakkomanda l-impożizzjoni ta’ dazju kontra d-dumping definittiv ta’ 13.1% fuq l-importazzjonijiet ta’ ċerti mwieżen elettroniċi manufatturati mir-rikorrenti.

17 B’faks tad-29 ta’ Settembru 2000, ir-rikorrenti talbet informazzjoni ulterjuri dwar l-eżistenza tad-dumping u d-determinazzjoni tal-ħsara allegata li tirriżulta minnu.

18 Il-Kummissjoni rrispondiet għal din it-talba b’żewġ ittri ddatati rispettivament, id-29 ta’ Settembru 2000 u l-4 ta’ Ottubru 2000.

19 B’faks ta’ l-4 ta’ Ottubru 2000, ir-rikorrenti talbet iktar żmien sabiex tippreżenta l-osservazzjonijiet tagħha. B’faks tal-5 ta’ Ottubru 2000, il-Kummissjoni ċaħdet din it-talba, għal raġunijiet ta’ urġenza., ir-rikorrenti

20 Fl-10 ta’ Ottubru 2000, ir-rikorrenti ppreżentat l-osservazzjonijiet tagħha fuq l-informazzjoni li hija kienet irċeviet.

21 B’faks tal-11 ta’ Ottubru 2000, il-Kummissjoni wieġbet għall-osservazzjonijiet tar-rikorrenti u rriduċiet il-marġni ta’ dumping minn 13.1 għal 12.8%.

22 B’faks tat-23 ta’ Ottubru 2000, il-Kummissjoni lestiet ir-risposta tagħha għall-osservazzjonijiet tar-rikorrenti.

23 Permezz tar-Regolament tal-Kunsill (KE) Nru 2605/2000, tas-27 ta’ Novembru 2000, illi jimponi dazji ta' kontra d-dumping definittivi fuq l-importazzjonijiet ta' ċerti mwieżen elettroniċi illi joriġinaw mir-Repubblika Popolari taċ-Ċina, ir-Repubblika tal-Korea u t-Tajwan (ĠU L 301, p. 42, iktar ’il quddiem “ir-Regolament ikkontestat”) il-Kunsill impona dazji ta’ kontra d-dumping ta’ 12.8% fuq il-prodotti esportati mir-rikorrenti u ddefiniti hawn taħt. Skond l-Artikolu 1 tar-Regolament ikkontestat:

“1. Qegħda tiġi hawnhekk imposta rata ta' dazju definittiva fuq l-importazzjonijiet ta' mwieżen elettroniċi illi għandhom kapaċità ta' użin massima illi ma taqbiżx it-30kg, għall-użu fin-negozju bl-imnut illi jinkorporaw viżwal diġitali ta' l-użin, il-prezz ta' l-unità u l-prezz illi għandu jitħallas (kemm jekk jinkludi sistemi sabiex tiġi stampata din id-[d]ata kemm jekk ma jkun[x] jinkludi din is-sistema) illi fil-preżent hija klassifikabbli fil-Kodiċi CN ex84238150 (Kodiċi TARIC 8423815010) u illi joriġinaw [m]ir-Repubblika Popolari taċ-Ċina, il-Korea u t-Tajwan.

2. Id-dazju, kalkolat fuq il-bażi tal-prezz nett illi jkun ħieles minn kwalunkwe piż fuq il-fruntiera tal-Komunità tal-prodotti qabel id-dazju ser ikunu [fir-rigward tar-rikorrenti] ta’ : [...] 12.8% [...]”

Il-proċedura u t-talbiet tal-partijiet

24 Permezz ta' rikors ippreżentat fir-Reġistru tal-Qorti tal-Prim'Istanza fis-16 ta’ Frar 2001, ir-rikorrenti ressqet dan ir-rikors.

25 Permezz ta' att ippreżentat fir-Reġistru tal-Qorti tal-Prim'Istanza fit-12 ta’ Ġunju 2001, il-Kummissjoni talbet tintervjeni f'dawn il-proċedimenti b'sostenn għat-talbiet tal-parti konvenuta. B’digriet tal-11 ta’ Settembru 2001, il-President tar-Raba’ Awla Estiża tal-Qorti Prim'Istanza aċċetta dan l-intervent.

26 Peress li l-Kummissjoni rrinunzjat li tippreżenta nota ta’ intervent, il-proċedura bil-miktub ingħalqet fit-28 ta’ Novembru 2001.

27 Fuq rapport ta’ l-Imħallef Relatur, il-Qorti tal-Prim'Istanza (ir-Raba’ Awla Estiża) iddeċidiet li tiftaħ il-proċedura orali.

28 Fil-kuntest tal-miżuri ta’ organizzazzjoni tal-proċedura, il-Qorti tal-Prim’Istanza stiednet lill-partijiet iwieġbu għal xi domandi bil-miktub kif ukoll jipproduċu ċerti dokumenti. Il-partijiet laqgħu parzjalment dawn it-talbiet.

29 Is-sottomissjonijiet orali u t-tweġibiet tal-partijiet fil-kawża prinċipali kif ukoll tal-parti intervenjenti għad-domandi tal-Qorti tal-Prim'Istanza instemgħu waqt is-seduta pubblika tas-6 ta’ Marzu 2003.

30 Ir-rikorrenti titlob lill-Qorti tal-Prim'Istanza:

– tannulla l-Artikolu 1 tar-Regolament ikkontestat in kwantu dan jimponi dazju ta’ kontra d-dumping definittiv fuq l-imwieżen elettroniċi li hija tesporta;

– tikkundanna titikkundanna lill-Kunsill ibati l-ispejjeż.

31 Il-Kunsill, sostnut mill-Kummissjoni, jitlob lill-Qorti tal-Prim'Istanza:

– tiċħad ir-rikors;

– tikkundanna lir-rikorrenti sabiex tħallas l-ispejjeżtikkundanna lir-rikorrenti tbati l-ispejjeż.

Fuq il-mertu

32 Ir-rikorrenti tinvoka, essenzjalment, erba’ motivi b'sostenn tar-rikors tagħha. L-ewwel motiv huwa bbażat fuq żball manifest ta’ evalwazzjoni fl-applikazzjoni ta’ l-Artikolu 2(7) tar-Regolament Bażiku. It-tieni motiv huwa bbażat fuq ksur ta’ l-Artikolu 3(2), (3), (5) u (8) tar-Regolament Bażiku u fuq żball manifest ta’ evalwazzjoni fid-determinazzjoni tal-ħsara. It-tielet motiv huwa bbażat fuq ksur ta’ l-Artikolu 3(6) tar-Regolament Bażiku. Fl-aħħar nett, ir-raba’ motiv huwa bbażat fuq ksur tar-regoli tal-proċedura previsti mir-Regolament Bażiku.

A – Fuq l-ewwel motiv, ibbażat fuq żball manifest ta’ evalwazzjoni fl-applikazzjoni ta’ l-Artikolu 2(7) tar-Regolament Bażiku

1. Introduzzjoni

33 Skond ir-rikorrenti, l-Istituzzjonijiet Komunitarji kkunsidraw b'mod żbaljat illi hija ma kinitx tissodisfa l-kundizzjonijiet stabbiliti fl-Artikolu 2(7)(ċ) tar-Regolament Bażiku, li jirregola l-għoti ta’ l-istatus ta’ impriża li topera f'ekonomija tas-suq. Hija ssostni li kienet ġabet prova suffiċjenti li hija kienet intitolata tibbenefika mill-istatus iċċitat iktar ’il fuq.

34 Il-Kunsill iġġustifika r-rifjut ta’ l-istatus ta' impriża li topera f'ekonomija tas-suq billi indika, fil-premessa 46 tar-Regolament ikkontestat:

“Il-Kummissjoni sabet illi [...] żewġ kumpanniji [fosthom ir-rikorrenti] fir-RPĊ kienu qegħdin ibiegħu bi prezzijiet bejn wieħed u ieħor uniformi u illi jħallu t-telf għal numru kbir ta' snin. Barra minn hekk, iż-żewġ kumpanniji ma k[i]nux liberi illi jiddeċiedu jekk u sa liema limitu setgħu jbigħu l-prodott tagħhom fis-suq intern. Kienet il-prattika tal-Kummissjoni illi tiċħad it-talba għall-iSES meta l-bejgħ intern huwa ristrett u meta m'hemmx varjazzjonijiet fil-prezzijiet bejn il-klijenti il-prezzijiet simili jistgħu jirriżultaw minn kontrolli imposti fuq il-prezzijiet. Barra minn hekk, il-provi indikaw illi dawn il-prezzijiet kienu f'livelli illi jħallu telf għal numru kbir ta' snin u dan minnu nnifsu jindika illi []l-produtturi ma k[i]nux qegħdin joperaw taħt il-k[u]ndizzjonijiet ta' l-ekonomija tas-suq.”

35 Il-Kunsill konsegwentement irritjena, fis-47 premessa tar-Regolament ikkontestat, li “il-kondizzjonijiet stabbiliti fl-Artikolu 2(7)(ċ) tar-Regolament bażiku ma ntlaħqux” mir-rikorrenti.

36 Il-Kummissjoni, min-naħa tagħha, kif osservat il-Qorti tal-Prim'Istanza fil-punti 11 u 13 hawn fuq, kienet ċaħdet it-talba tar-rikorrenti intiża sabiex tikseb l-istatus ta’ impriża li topera f'ekonomija tas-suq, b’faks tas-17 ta’ Diċembru 1999 u kienet ikkonfermat ir-rifjut tagħha b’faks ta’ l-4 ta’ Jannar u tat-3 ta’ Frar 2000. Il-Kummissjoni, wara li aċċertat ir-riżultati ta’ l-investigazzjoni, kienet ibbażat l-analiżi tagħha fuq is-segwenti tliet kunsiderazzjonijiet. Fl-ewwel lok, ir-rikorrenti kkonformat ruħha mal-liġi Ċiniża fir-rigward ta’ l-iffissar tal-prezzijiet tad-29 ta’ Diċembru 1997 (iktar ’il quddiem il-“liġi dwar il-prezzijiet”), li obbligata tbigħ il-prodotti tagħha b' telf, bi prezzijiet bejn wieħed u ieħor identiċi, fis-suq intern Ċiniż. Fit-tieni lok, ir-rikorrenti ma kinitx kompletament libera li tiddeċiedi li tbigħ il-prodotti tagħha fis-suq intern Ċiniż jew fis-swieq barranin, lanqas li tiddeċiedi f’liema ammonti. Fl-aħħar nett, ir-rikorrenti kienet ipprovdiet informazzjoni falza lill-Kummissjoni jew naqset li tipprovdi d-dokumenti rilevanti u, minħabba dan il-fatt, hija ostakolat l-investigazzjoni.

37 Fil-kuntest ta’ dan l-motiv, ir-rikorrenti tikkontesta, fl-ewwel lok, l-interpretazzjoni mħaddna mill-Kummissjoni, imbagħad mill-Kunsill, ta’ l-Artikolu 2(7) tar-Regolament Bażiku.

38 Fit-tieni lok, hija tikkontesta l-konstatazzjonijiet tal-Kummissjoni u tal-Kunsill li wasslu lil dawn l-Istituzzjonijiet iqisu li l-kundizzjonijiet stabbiliti mill-Artikolu 2(7) tar-Regolament Bażiku ma kinux intlaħqu. B’mod partikolari, ir-rikorrenti tikkontesta l-konstatazzjonijiet li l-Kummissjoni għamlet fil-parti intitolata “Riżultati ta’ l-investigazzjoni” tal-faks tagħha tas-17 ta’ Diċembru 1999, dwar in-nuqqas ta’ obbligu fir-rigward tar-rikorrenti li tniżżel bħala telf fil-bilanċ is-somom relatati mad-djun dubjużi, il-limitu tal-kont tagħha fi flus barranin b'referenza għall-ammont tal-kapital tal-kumpannija, il-bejgħ b'telf sistematiku kkonstatat fis-suq intern Ċiniż, il-projbizzjoni imposta fuq ir-rikorrenti, bis-saħħa tal-liġi dwar il-prezzijiet, li tipprattika prezzijiet differenti fiċ-Ċina fir-rigward ta’ klijenti simili, ir–restrizzjonijiet imposti fuq il-libertà tal-bejgħ fis-suq intern Ċiniż u l-fatt li r-rikorrenti kienet ipprovdiet lill-Kummissjoni b’informazzjoni ingannuża waqt l-investigazzjoni.

39 Jeħtieġ li jiġu skartati mill-ewwel l-argumenti tar-rikorrenti li jrrigwardaw l-ewwel żewġ elementi ċċitati fil-punt preċedenti. Fil-fatt, peress li la l-Kunsill u lanqas il-Kummissjoni ma bbażaw il-konklużjoni tagħhom fuq dawn l-elementi, l-argumenti relatati magħhom huma rrilevanti.

40 Fit-tielet lok, ir-rikorrenti ssostni li l-Istituzzjonijiet Komunitarji naqsu milli jissottomettulha d-dokumenti li fuqhom huma sussegwentement irrifjutaw, li jagħtuha l-istatus ta’ impriża li topera f'ekonomija tas-suq. Dan l-ilment għandu wkoll jiġi skartat, peress li l-Istituzzjonijiet Komunitarji wettqu l-evalwazzjoni tagħhom f’dan ir-rigward abbażi tad-dokumenti li r-rikorrenti nnifisha kienet bagħtet lill-Kummissjoni fil-kuntest tar-risposta tagħha għall-parti D tal-kwestjonarju ta’ investigazzjoni, kif ukoll abbażi tad-dokumenti li l-Kummissjoni ħadet konjizzjoni tagħhom waqt il-verifika fuq il-post.

41 Barra minn hekk, jeħtieġ li jiġi rrilevat li r-rikorrenti ma ppreċiżatx x’kienet id-“data l-ġdida” u limitat ruħha biex tagħmel riferenza għall-informazzjoni misjuba fid-dokumenti tagħha stess. B’hekk fir-replika tagħha hija rrikonoxxiet li “l-fatturi kollha relattivi għat-transazzjonijiet kollha individwali fis-suq intern (Ċiniż kienu) tqegħdu għad-dispożizzjoni ta’ l-investigaturi matul il-verifika tagħhom fuq il-post, bħal ma’ ġara bl-informazzjoni l-oħra kollha li tirrigwarda l-kontabbiltà u l-ispejjeż ta' produzzjoni.” Għaldaqstant, ma kienx l-obbligu ta' l-Istituzzjonijiet Komunitarji, wara li kienu wasslu għal ċerti konklużjonijiet, li jibagħtu d-dokumenti in kwistjoni lil Shanghai Teraoka, li kienu kollha magħrufa mir-rikorrenti peress li ġew mingħandha stess.

42 Huwa opportun li jingħad ukoll li, f’dan il-kuntest, l-argument il-ġdid ippreżentat fir-replika mir-rikorrenti, ibbażat fuq ksur ta’ l-Artikolu 20(4) tar-Regolament Bażiku, li l-Kunsill ipproduċa, matul il-proċedimenti quddiem il-Qorti tal-Prim'Istanza, data li ma kinitx ġiet ikkomunikata lilu fil-kors tal-proċedura amministrattiva, huwa nieqes minn kull rilevanza. Fil-fatt, argument bħal dan juri konfużjoni bejn il-proċedura ta’ l-għoti ta’ l-istatus ta’ impriża li topera f'ekonomija tas-suq u dik relattiva għat-teħid ta’ miżuri kontra d-dumping definittivi. Safejn l-Artikolu 20(4) tar-Regolament Bażiku relattiv għal din il-proċedura msemmija, m’għandu ebda konnessjoni ma’ l-għoti ta’ l-istatus ta' impriża li topera f'ekonomija tas-suq, il-ksur tiegħu ma jistax, konsegwentement, jiġi utilment invokat mir-rikorrenti fir-rigward ta’ dokumenti intiżi proprju biex jippermettu l-akkwist ta’ l-imsemmi status.

2. Rigward il-kliem ta’ l-Artikolu 2(7) tar-Regolament Bażiku

a) L-argumenti tal-partijiet

43 Ir-rikorrenti tikkontesta l-interpretazzjoni mogħtija mill-Istituzzjonijiet Komunitarji ta' l-Artikolu 2(7) tar-Regolament Bażiku, partikolarment f’dak li jirrigwarda l-oneru tal-prova. Hija ssostni li l-Kunsill injora r-ratio legis ta’ l-emenda li saret lill-Artikolu 2(7) tar-Regolament Bażiku, jiġifieri l-volontà li tittieħed in kunsiderazzjoni l-bidla fundamentali ta’ l-istruttura ekonomika taċ-Ċina.

44 Barra minn hekk, ir-rikorrenti tistrieħ fuq is-sentenza tal-Qorti tal-Prim’Istanza tas-26 ta’ Settembru 2000, Starway vs Il-Kunsill (T-80/97, Ġabra p. II-3099, punt 112), li minnha jirriżulta li l-fatt li esportatur jiġi obbligat jipprovdi prova li mhijiex aċċessibbli għalih jikkostitwixxi ksur tal-prinċipji ta' ċertezza legali u tar-rispett tad-drittijiet tad-difiża.

45 Fl-aħħar nett, ir-rikorrenti tikkunsidra li, meta l-Istituzzjonijiet Komunitarji jinvokaw l-eżistenza ta’ ċerti fatti, huma għandhom jippruvaw li t-tali fatti jeżistu verament u li l-konstatazzjoni ta’ dawn il-fatti saret b’mod korrett. Ir-rikorrenti tistrieħ f’dan ir-rigward fuq is-sentenza tal-Qorti tal-Ġustizzja tas-26 ta’ Ġunju 2001, Brunnhofer (C-381/99, Ġabra p. I-4961, punt 52). , jispetta

46 Il-Kunsill isostni li r-raġunament tar-rikorrenti huwa bbażat fuq interpretazzjoni żbaljata ta’ l-Artikolu 2(7) tar-Regolament Bażiku. Mill-preambolu tar-Regolament Numru 905/98 jirriżulta partikolarment li d-dispożizzjoni ċċitata iktar ’il fuq tistabbilixxi, fir-rigward taċ-Ċina u tar-Russja, preżunzjoni sempliċi ta' nuqqas tal-kundizzjonijiet li jikkaratterizzaw ekonomija tas-suq u li għalhekk huwa l-produttur esportatur ikkonċernat u, f’dan il-każ ir-rikorrenti, li għandhom irressqu l-prova kuntrarja. Skond il-Kunsill, l-argument żviluppat mir-rikorrenti huwa bbażat fuq inversjoni ta’ l-oneru tal-prova. Barra minn hekk, l-Istituzzjonijiet Komunitarji għandhom, f'dan ir-rigward, marġni wiesgħa ta’ diskrezzjoni, kif jirriżulta, minn naħa, mill-ġurisprudenza (sentenza tal-Qorti tal-Prim’Istanza tas-17 ta’ Lulju 1998, Thai Bicycle vs Il-Kunsill, T-118/96, Ġabra p. II-2991, punt 32) u, min-naħa l-oħra, mill-kliem “talbiet immotivati kif xieraq” u “provi biżżejjed” li jinsab fl-Artikolu 2(7)(b) u (ċ) tar-Regolament Bażiku.

47 Il-Kunsill isostni fl-aħħar nett li, bħala regola ġenerali, il-ħames kundizzjonijiet imsemmija fid-dispożizzjoni ċċitata iktar ’il fuq huma ta' natura kumulattiva. Madankollu, huwa jinsisti fuq il-fatt li dawn il-kundizzjonijiet mhumiex kollha ta’ l-istess importanza. L-ewwel kundizzjoni, li titlob li d-deċiżjonijiet ta' l-impriżi dwar il-prezzijiet, l-infiq u l-inputs għandhom jittieħdu abbażi ta’ l-indikazzjonijiet tas-suq li jirriflettu l-provvista u d-domanda mingħajr interferenza sinjifikanti mill-Istat, hija, f’dan ir-rigward, ta’ importanza kbira. Is-sempliċi konstatazzjoni tan-nuqqas tar-rikorrenti li tissodisfa l-kundizzjoni ċċitata iktar ’il fuq hija għaldaqstant biżżejjed sabiex tiġġustifika ċ-ċaħda tat-talba tagħha għall-għoti ta’ l-istatus ta’ impriża li topera f'ekonomija tas-suq.

b) Il-kunsiderazzjonijiet tal-Qorti tal-Prim’Istanza

48 Preliminarjament, jeħtieġ li jiġi mfakkar li, fil-qasam tal-miżuri li jipproteġu l-kummerċ, l-Istituzzjonijiet Komunitarji jgawdu minn marġini wiesgħa ta’ diskrezzjoni minħabba l-kumplessità tas-sitwazzjonijiet ekonomiċi, politiċi u ġuridiċi li huma għandhom jeżaminaw (sentenzi tal-Qorti tal-Prim’Istanza tal-5 ta’ Ġunju 1996, NMB France et vs Il-Kummissjoni, T-162/94, Ġabra p. II-427, punt 72; tad-29 ta’ Jannar 1998, Sinochem vs Il-Kunsill, T-97/95, Ġabra p. II-85, punt 51; Thai Bicycle vs Il-Kunsill, punt 46 iktar 'il fuq, punt 32, u ta’ l-4 ta’ Lulju 2002, Arne Mathisen vs Il-Kunsill, T-340/99, Ġabra p. II-2905, punt 53).

49 Minn dawn jirriżulta li l-istħarriġ tal-qorti Komunitarja fuq l-evalwazzjonijiet ta’ l-Istituzzjonijiet għandu jkun limitat għall-verifika ta’ l-osservanza tar-regoli tal-proċedura, ta’ l-eżattezza materjali tal-fatti kkunsidrati sabiex issir l-għażla kkontestata, ta' l-assenza ta’ żball manifest fl-evalwazzjoni ta’ dawn il-fatti, jew ta’ l-assenza ta’ abbuż ta’ poter (sentenza tal-Qorti tal-Ġustizzja tas-7 ta’ Mejju 1987, Toyo vs Il-Kunsill, 240/84, Ġabra p.1809, punt 19; is-sentenza Thai Bicycle, punt 46 iktar 'il fuq, punt 33 u s-sentenza Arne Mathisen vs Il-Kunsill, punt 48 iktar 'il fuq, punt 54). L-istess japplika għas-sitwazzjonijiet ta’ fatt, ta’ natura ġuridika jew politika, li jimmanifestaw ruħhom fil-pajjiżi kkonċernati u li l-Istituzzjonijiet Komunitarji għandhom jevalwaw sabiex jistabbilixxu jekk esportatur ikunx qiegħed jaġixxi fil-kundizzjonijiet tas-suq mingħajr interferenza sinjifikanti mill-Istat u jista’ għalhekk, jibbenefika mill-għoti ta’ l-istatus denju lill-impriżi li joperaw f'ekonomija tas-suq (ara, f’dan is-sens, is-sentenza tal-Qorti tal-Prim’Istanza tat-18 ta’ Settembru 1996, Climax Paper vs Il-Kunsill, T-155/94, Ġabra p. II-873, punt 98).

50 Jeħtieġ imbagħad li jiġi rrilevat li l-metodu għad-determinazzjoni tal-valur normali ta’ xi prodott kontemplat fl-Artikolu 2(7)(b) tar-Regolament Bażiku huwa eċċezzjoni għall-metodu speċifiku previst għal din il-fini fl-Artikolu 2(7)(a), peress illi dan ta’ l-aħħar huwa, bħala regola ġenerali, applikabbli f’każ ta’ importazzjonijiet li joriġinaw minn pajjiżi li m’għandhomx ekonomija tas-suq. Issa, jirriżulta minn ġurisprudenza kostanti li kull deroga jew eċċezzjoni għal regola ġenerali għandha tiġi interpretata b’mod restrittiv (sentenzi tal-Qorti tal-Ġustizzja tat-12 ta’ Diċembru 1995, Oude Luttikhuis et, C-399/93, Ġabra p. I-4515, punt 23; tat-18 ta’ Jannar 2001, Il-Kummissjoni vs Spanja, C-83/99, Ġabra p. I-445, punt 19, u tat-12 ta’ Diċmebru 2002, Il-Belġju vs Il-Kummissjoni, C-5/01, Ġabra p. I-11991, punt 56).

51 It-test oriġinali ta’ l-Artikolu 2(7) tar-Regolament Bażiku kien ġie emendat bir-Regolament Nru 905/98, peress illi l-Kunsill kien ikkunsidra li r-riformi mwettqa fir-Russja u fiċ-Ċina kienu biddlu fundamentalment l-ekonomija ta’ dawn il-pajjiżi u wasslu sabiex jinħolqu impriżi suġġetti għall-kundizzjonijiet ta’ ekonomija tas-suq. B’hekk, il-ħames premessa tal-preambolu tar-Regolament Numru 905/98 tenfasizza fuq l-importanza li tiġi eżaminata mill-ġdid il-prassi kontra d-dumping ipprattikata fir-rigward ta’ dawn il-pajjiżi, filwaqt li tippreċiża li l-valur normali ta’ prodott ikun jista’ jiġi ffissat skond ir-regoli applikabbli għall-pajjiżi li jħaddmu ekonomija tas-suq, fil-każijiet fejn seta' jiġi muri li l-kundizzjonijiet tas-suq jipprevalu għal wieħed jew aktar mill-produttturi li jkunu qegħdin jiġu investigati fuq il-manifattura u l-bejgħ tal-prodott in kwistjoni. Skond is-sitt premessa ta’ l-istess Regolament, “eżami dwar jekk jipprevalux il-kundizzjonijiet tas-suq jew le fuq il-bażi tal-pretensjonijiet issostanzjati kif xieraq minn produttur jew iktar bla ħsara għal investigazzjoni minn dawk li jixtiequ jibbenefikaw mill-possibbiltà li jkollhom il-valur normali [tal-prodott in kwistjoni] stabbilit fuq il-bażi tar-regoli li japplikaw għall-pajjiżi [li jħaddmu] ekonomija tas-suq.”

52 B’hekk jirriżulta mill-Artikolu 2(7) tar-Regolament Bażiku kif ukoll mill-premessi ċċitati iktar ’il fuq tar-Regolament 905/98, primarjament, li l-Istituzzjonijiet Komunitarji huma obbligati, f'każ bħal dan f'din il-kawża, jagħmlu eżami każ b’każ, peress li ċ-Ċina ma tistax għalissa titqies bħala pajjiż li jħaddem ekonomija tas-suq. Il-valur normali ta’ prodott provenjenti miċ-Ċina jista' għalhekk jiġi ddeterminat skond ir-regoli applikabbli għall-pajjiżi li jħaddmu ekonomija tas-suq biss “jekk ikun muri [...] illi jipprevalu l-kundizzjonijiet ta' l-ekonomija tas-suq għal dan il-produttur jew dawn il-produtturi”.

53 Fit-tieni lok, mid-dispożizzjonijiet imsemmija iktar 'il fuq jirriżulta li l-oneru tal-prova jaqa' fuq il-produttur esportatur li jixtieq jibbenefika mill-istatus rikonoxxut lill-impriżi li joperaw f'ekonomija tas-suq. Fil-fatt, l-Artikolu 2(7)(ċ) tar-Regolament Bażiku jipprovdi li l-pretensjoni għandha “jkun fiha biżżejjed evidenza”. B’hekk, mhumiex l-Istituzzjonijiet Komunitarji li għandhom jippruvaw li l-produttur esportatur ma jissodisfax il-kundizzjonijiet previsti sabiex wieħed jibbenefika mill-imsemmi status. Għall-kuntrarju, huma l-Istituzzjonijiet Komunitarji li għandhom jevalwaw jekk l-elementi pprovduti mill-produttur esportatur humiex biżżejjed sabiex juru li l-kundizzjonijiet imposti mill-Artikolu 2(7)(ċ) tar-Regolament Bażiku huma sodisfatti u hija l-qorti Komunitarja li għandha tivverifika jekk din l-evalwazzjoni hijiex ivvizzjata b'żball manifest.

54 Sabiex tiġi evalwata n-natura suffiċjenti tal-provi fornuti mill-produttur ikkonċernat, jeħtieġ li jiġu applikati l-kundizzjonijiet imsemmija fl-ewwel inċiż ta' l-Artikolu 2(7)(ċ) tar-Regolament Bażiku. F’dan ir-rigward, jirriżulta wkoll, kemm mill-użu tal-kelma “u”, bejn ir-raba’ inċiż u l-ħames inċiż ta’ din id-dispożizzjoni, kif ukoll min-natura nnifisha ta’ dawn il-kundizzjonijiet li dawn huma kumulattivi. Għalhekk, il-produttur ikkonċernat għandu jissodisfa l-kundizzjonijiet kollha msemmija fl-Artikolu 2(7)(ċ) tar-Regolament Bażiku sabiex ikun jista’ jibbenefika mill-istatus mogħti lill-impriżi li joperaw f'ekonomija tas-suq u, jekk ma jissodisfax waħda minn dawn il-kundizzjonijiet, it-talba tiegħu għandha tkun miċħuda.

55 Għaldaqstant, jeħtieġ li jiġi eżaminat jekk ir-rikorrenti urietx li hija tissodisfa l-ewwel kundizzjoni imposta mill-Artikolu 2(7)(ċ) tar-Regolament Bażiku, li teħtieġ li d-deċiżjonijiet ta' l-impriżi dwar il-prezzijiet, l-infiq u l-inputs għandhom jittieħdu abbażi ta’ l-indikazzjonijiet tas-suq li jirriflettu l-provvista u d-domanda, mingħajr interferenza sinjifikanti mill-Istat.

3. Rigward l-ewwel kundizzjoni imposta mill-Artikolu 2(7)(ċ) tar-Regolament Bażiku

a) Dwar l-applikazzjoni ta' prezzijiet uniformi

L-argumenti tal-partijiet

56 Ir-rikorrenti ssostni li l-konstatazzjoni li hija kienet qiegħda tbigħ il-prodotti tagħha fiċ-Ċina bi prezzijiet uniformi hija manifestament żbaljata. Hija ssostni li l-liġi dwar il-prezzijiet ma tapplikax għas-suq ta’ l-imwieżen elettroniċi. F’kull każ, il-kliem stess tal-liġi dwar il-prezzijiet mhuwiex dak deskritt mill-Kummissjoni. Ir-rikorrenti tenfasizza wkoll li l-lista ta' prezzijiet li fuqha bbaża ruħu l-Kunsill ma tirriflettix il-prezzijiet li ġew iffatturati fil-verità, u li jiġu negozjati mill-ġdid mal-vendituri. Ir-rikorrenti żżid li l-fatt li jiġi applikat prezz identiku lill-imsieħba li jkunu fuq l-istess livell kummerċjali juri kemm hija tirrispetta l-prinċipju ta' kompetizzjoni leali, kif applikat fi ħdan il-Komunità Ewropea, permezz tar-ripressjoni ta’ l-abbużi minn pożizzjoni dominanti.

57 Ir-rikorrenti tfakkar li hija spjegat li l-prezzijiet kienu ffissati mill-provvista u d-domanda, u li s-suq Ċiniż kien kompetittiv ħafna. Barra minn hekk, l-Istituzzjonijiet Komunitarji adottaw approċċ nieqes ħafna u impreċiż, b’mod partikolari billi ħadu in kunsiderazzjoni biss tlettax-il fattura li jirrigwardaw il-bejgħ fis-suq intern Ċiniż, liema fatturi telgħu għal 25,701 unitajiet matul il-perijodu ta' investigazzjoni. Issa, il-fatturi kollha relattivi għat-tranżazzjonijiet kollha individwali fis-suq intern Ċiniż, li juru l-eżistenza ta’ negozjar fuq il-prezzijiet li sar bejn ir-rikorrenti u l-klijenti tagħha, kienu tpoġġew għad-dispożizzjoni ta’ l-investigaturi tal-Kummissjoni matul il-verifika li saret fuq il-post. F’dan ir-rigward, l-Istituzzjonijiet Komunitarji ma tawx każ tal-fatt li, matul dawn in-negozjati, ma saret ebda riferenza għall-eżistenza ta’ kontroll governattiv fuq il-prezzijiet. Barra minn hekk, ir-rikorrenti jidhrilha li hija uriet, fir-risposta tagħha għall-kwestjonarju relattiv għall-għoti ta’ l-istatus ta’ impriża li topera f'ekonomija tas-suq, li l-medja mensili tal-prezzijiet ta' bejgħ ipprattikati fis-suq intern Ċiniż kien juri varjazzjoni sinjifikanti, fatt li jikkorrobora l-affermazzjoni tagħha li l-prezzijiet tat-tranżazzjonijiet individwali konklużi minnha jvarjaw ukoll b’mod sinjifikanti.

58 Il-Kunsill isostni li r-rikorrenti ma ppruvatx l-eżistenza ta’ negozjati reali fuq il-prezzijiet.

Il-kunsiderazzjonijiet tal-Qorti tal-Ġustizzja

59 Jeħtieġ li jiġi eżaminat jekk ir-rikorrenti ressqitx biżżejjed provi matul l-investigazzjoni sabiex tistabbilixxi li hija kienet libera tiffissa l-prezzijiet tagħha fis-suq intern Ċiniż “bi tweġiba għas-sinjali tas-suq filwaqt li jirriflettu l-provvista u d-domanda, u mingħajr interferenza sin[j]ifikanti mill-Istat”, kif jeżiġi l-ewwel inċiż ta’ l-Artikolu 2(7)(ċ) tar-Regolament Bażiku.

60 Għaldaqstant kienet ir-rikorrenti li kellha, matul l-iżvolġiment ta’ l-investigazzjoni, tforni lill-Kummissjoni l-prova fuq il-varjazzjoni tal-prezzijiet li tirriżulta mit-tranżazzjonijiet individwali konklużi minnha, per eżempju permezz ta' fatturi. F’dan ir-rigward, ir-rikorrenti ma tistax takkuża lill-Istituzzjonijiet Komunitarji li ma ħadux in kunsiderazzjoni l-fatturi kollha (jiġifieri iktar minn 25,000) rigwardanti l-bejgħ unitarju magħmul matul il-perijodu ta' investigazzjoni. Fil-fatt, kien jispetta lir-rikorrenti li tidentifika, minn fost dawn il-fatturi, dawk il-fatturi li minnhom kien jirriżulta li hija kienet tapplika effettivament prezzijiet differenti għall-istess mudell mibjugħ lil klijenti differenti. Jeħtieġ li jiġi miżjud li, meta r-rikorrenti saret taf bil-konklużjonijiet tal-Kummissjoni li hija kienet tbigħ bi prezzijiet uniformi, hija setgħet ukoll, matul il-proċedura amministrattiva, tforni lill-Kummissjoni l-fatturi li hija kien jidhrilha rilevanti.

61 Jeħtieġ li jiġi eżaminat imbagħad jekk ir-rikorrenti ssodisfatx l-eżiġenza rigwardanti l-amministrazzjoni tal-prova, mill-fatt li hija forniet lill-investigaturi tal-Kummissjoni, matul il-verifika li saret fuq il-post, karti ta' negozjati (negotiation sheets) u kuntratti (national contracts), bil-għan li turi li negozjati fuq il-prezzijiet kienu seħħew mal-kumpanniji sussidjarji Ċiniżi lokali ta’ SA Carrefour (iktar ’il quddiem “Carrefour”). Issa, huwa opportun li jiġi rrilevat li dawn id-dokumenti, ippreżentati mir-rikorrenti quddiem il-Qorti tal-PrimIstanza, iktar milli jistabbilixxu l-eżistenza ta’ skontijiet mogħtija lil dan il-klijent, juru qbil eżatt bejn il-prezz iffatturat u l-prezz li jidher fil-lista tal-prezzijiet stabbilita għas-suq intern Ċiniż. Għaldaqstant, il-prezz bażiku tal-mudell l-iktar mibjugħ minn Carrefour kien identiku għall-prezz li jidher fuq il-lista ta' prezzijiet tar-rikorrenti għas-suq intern Ċiniż. Fil-fatt, il-paragun bejn id-dokumenti miġjuba u l-lista tal-prezzijiet tal-prodott ikkonċernat għas-suq intern Ċiniż jippermetti li jiġi kkonstatat li l-prezz tal-mudell in kwistjoni (jiġifieri l-imwieżen elettroniċi SM-80SXB, li jaqgħu taħt il-medda l-għolja) ma kien bl-ebda mod differenti minn dak li jidher fl-imsemmija lista, jiġifieri 6,837.61 yuans ren-min-bi (CNY), peress illi huwa ppreċiżat li, jekk il-fatturi maħruġa minn Carrefour u ppreżentati mir-rikorrenti waqt l-investigazzjoni jirreferu għall-prezz ta’ 8,000 CNY, dan l-ammont jinkludi s-17% taxxa fuq il-valur miżjud (VAT) applikata għall-prezz li jidher fuq il-lista. In kwantu jirrigwarda l-karti ta' negozjati ta’ Carrefour, dawn jagħmlu riferenza għal prezz ta’ 12,000 CNY , jiġifieri l-prezz li jidher fuq il-lista, magħdud ma’ 17% VAT, miżjud b’ammont supplementari għas-servizz ta’ 4,000 CNY. L-stess uniformità tidher mill-prezz prattikat għall-mudell SM-80SXP. Fl-aħħar nett, b’risposta għal domanda bil-miktub, il-Kunsill bagħat lill-Qorti tal-Prim'Istanza fattura li ħarġet mingħand Carrefour, li minnha jirriżulta li l-prezz effettivament iffatturat jaqbel mal-prezz li jidher fil-lista, magħdud miegħu 17% VAT u ammont supplementari ta’ 4,000 CNY, fatt li jixhed l-istess loġika bħal dik li rriżultat mill-eżami tal-karti ta' negozjati. Waqt is-seduta, ir-rikorrenti kkonfermat barra minn hekk, l-eżistenza tal-prattika li tikkonsisti fil-ħlas globali ta’ 4,000 CNY għas-servizz.

62 Għaldaqstant, għandu jiġi kkonstatat li l-prezzijiet li jidhru fuq il-fatturi, il-kuntratti, u l-karti ta' negozjati ta’ Carrefour mhumiex differenti mill-prezzijiet li jidhru fuq il-lista tal-prezzijiet. Mill-eżami tal-karti ta' negozjati jidher li l-istess prinċipju japplika wkoll għat-tariffi pprattikati mir-rikorrenti fir-rigward tal-kumpannija Nanjing Supermarket Ltd, waħda oħra mill-klijenti tagħha.

63 B’konsegwenza ta’ dan, la l-karti ta' negozjati, la l-kuntratti, u lanqas il-fatturi miġjuba ma juru li r-rikorrenti applikat, għall-istess prodott, prezzijiet differenti lill-klijenti differenti tagħha.

64 Din il-konstatazzjoni mhijiex ikkontestata mill-fatt, invokat mir-rikorrenti, li l-klijent prinċipali tagħha fis-suq intern Ċiniż, jiġifieri l-kumpannija Shanghai Teraoka Electronic Scales Co. Ltd, kienet innegozjat magħha prezzijiet aħjar minn dawk li kisbu l-klijenti l-oħra tagħha. Fil-fatt, kif ġustament indikat il-Kummissjoni fil-faks tagħha tas-17 ta’ Diċembru 1999, wieħed jista’ jiġuh xi dubji dwar l-indipendenza ta’ dan l-impriża fir-rigward tar-rikorrenti. Għall-bqija, jeħtieġ li jiġi nnutat li r-rikorrenti lanqas ippruvat tikkontesta l-eżistenza tar-rabtiet in kwistjoni fil-korrispondenza tagħha mal-Kummissjoni, u lanqas fir-rikors tagħha jew fir-replika tagħha. Fl-ittra tagħha tas-27 ta’ Diċembru 1999, meta hija kkontestat ir-riżultati u l-konklużjonijiet tal-Kummissjoni mibgħuta b’faks tas-17 ta’ Diċembru 1999, hija bl-ebda mod ma kkummentat fuq l-argument li l-kumpannija Shanghai Teraoka Electronic Scales Co. Ltd kienet marbuta magħha. L-istess japplika għall-ittra tal-11 ta’ Jannar 2000, li fiha r-rikorrenti kienet ikkontestat ir-risposti tal-Kummissjoni għall-osservazzjonijiet tagħha, b’ittra ta’ l-4 ta’ Jannar 2000, risposti li tennew id-dubju ta’ l-Istituzzjoni Komunitarja dwar ir-rabtiet bejn ir-rikorrenti u l-imsemmija kumpannija. Peress li r-rikorrenti ma kinitx ikkontestat l-eżistenza ta’ dawn ir-rabtiet bejnha u l-kumpannija Shanghai Teraoka Scales Co. Ltd, il-Kummissjoni ġustament setgħet teskludi mill-kamp ta' analiżi tagħha l-prezzijiet iffatturati mir-rikorrenti lil din l-impriża.

65 Jeħtieġ ukoll li jiġi eżaminat jekk, minkejja l-fatt li r-rikorrenti ma pproduċietx il-fatturi rilevanti, hija pprovditx madankollu provi sinjifikanti fir-risposta tagħha li tidher fil-parti D, rigwardanti l-għoti ta’ l-istatus ta’ impriża li topera f'ekonomija tas-suq. Fir-risposta tagħha, ir-rikorrenti bagħtet lill-Kummissjoni l-informazzjoni segwenti fir-rigward tal-bejgħ tagħha: il-kwantitajiet mensili tal-prodott in kwistjoni mibjugħ fis-suq intern Ċiniż u l-medja mensili tal-prezzijiet ta' bejgħ fis-suq intern Ċiniż tal-prodott ikkonċernat matul il-perijodu ta' investigazzjoni, it-total tal-bejgħ, kemm f’volum u kemm f’prodotti, il-prodotti prinċipali mibjugħin mir-rikorrenti fis-suq intern Ċiniż matul il-perijodu ta' investigazzjoni, il-lista tal-prezzijiet ta' bejgħ fis-suq intern Ċiniż tal-prodott ikkonċernat, il-kwantitajiet mensili tal-bejgħ għall-esportazzjoni tal-prodott ikkonċernat u l-medja mensili tal-prezzijiet ta' bejgħ għall-esportazzjoni matul il-perijodu ta' investigazzjoni, il-lista tal-prezzijiet għall-esportazzjoni tal-prodott ikkonċernat u l-lista tal-bejgħ għall-esportazzjoni lejn il-Komunità, magħmula fuq bażi mensili, għat-tliet xhur prinċipali tal-perijodu ta' investigazzjoni, jiġifieri Settembru 1998, Jannar 1999, u Marzu 1999.

66 Abbażi ta’ l-informazzjoni li tidher fit-tabella annessa mar-rikors, li fiha l-medja mensili tal-prezzijiet ta' bejgħ tal-prodott ikkonċernat fis-suq intern Ċiniż matul il-perijodu ta' investigazzjoni, ir-rikorrenti ħejjiet tabella ġdida, ippreżentata fir-replika tagħha, li turi l-perċentwali ta' varjazzjoni bejn il-prezz medju l-iktar baxx u l-prezz medju l-iktar għoli għal kull mudell ta’ miżien elettroniku, bil-għan li turi li hija ma kinitx qed tipprattika prezzijiet identiċi. Jeħtieġ, f’dan ir-rigward, li tiġi ppreżentata, abbażi tad-data misjuba fir-risposta tar-rikorrenti għall-parti D tal-kwestjonarju għall-investigazzjoni tal-Kummissjoni, li ma ġietx ikkontestata mill-Istituzzjonijiet Komunitarji, tabella li turi, għal kull mudell, il-kwantità u l-perċentwali ta’ bejgħ fis-suq intern Ċiniż, kif ukoll il-perċentwali ta’ varjazzjoni fil-prezz tal-bejgħ matul il-perijodu ta' investigazzjoni. Jeħtieġ li jiġi enfasizzat li, skond ir-Regolament ikkontestat, is-suq ta’ l-imwieżen elettroniċi huwa komunement maqsum fi tliet segmenti distinti: segment baxx, segment medju, u segment għoli.

Mudell Kwantità mibjugħa fis-suq internĊiniż Perċentwali ta’ bejgħ fis-suq intern Ċiniż Perċentwali ta’ varjazzjoni fil-prezzijiet ta' bejgħ fis-suq intern Ċiniż DS-685B 13 693 53.28 2.21 DS-685FB 2 127 8.27 9.72 DS-685FP 26 0.10 15.86 DS-688B 3 455 13.44 11.88 DS-688P 6 0.02 Mhux disponibbli DS-688FB 3 471 13.50 9.54 DS-688FP 88 0.34 13.47 DS-650 361 1.40 8.70 DS-681 189 0.74 68.75 SM-80/81B 151 0.59 71.89 SM-80/81P 1 982 7.71 34.55 SM-90H 18 0.07 21.87 RM-30 134 0.52 47.64





67 Din it-tabella turi tmien mudelli (DS-685FP, DS-688P, DS-688FP, DS-650, DS-681, SM-80/81B, SM-90H U RM-30) li fit-total jirrappreżentaw 3.78% tal-bejgħ tar-rikorrenti fis-suq intern Ċiniż. Issa, dawn huma b'mod partikolari, dawn il-mudelli li l-prezz tagħhom ivarja l-iktar. Jeħtieġ għalhekk li jiġi rilevat li, minħabba l-kwantità baxxa tal-bejgħ totali ta’ dawn il-mudelli, il-varjazzjonijiet fil-prezz ta’ l-istess ma jistgħux jiġu kkunsidrati bħala li jirrappreżentaw tendenza li tikkaratterizza l-komportament globali tar-rikorrenti fir-rigward tad-determinazzjoni tal-prezzijiet li hija tipprattika fir-rigward tal-klijenti differenti tagħha.

68 F’dak li jirrigwarda l-varjazzjonijiet fil-prezz ta’ 71.89 u ta’ 34.55% ikkonstatati fil-bejgħ ta' mwieżen elettroniċi SM-80/81B u SM-80/81P li jaqgħu taħt is-segment l-għoli, dawn jirriżultaw prinċipalment mill-fatt, kif indika l-Kunsill mingħajr kontestazzjoni f'dan ir-rigward mir-rikorrenti, li l-mudelli in kwistjoni għandhom numru ta’ sotto-mudelli. Peress li kull sotto-mudell għandu prezz differenti, dan il-fatt iġib miegħu, anke jekk l-istess sotto-mudell jiġi mibjugħ bi prezz uniformi, varjazzjoni fil-prezz tal-bejgħ medju, li tiġri minħabba l-volum rispettiv tal-bejgħ ta’ kull sotto-mudell matul perijodu partikolari.

69 Minn din it-tabella jirriżulta wkoll illi, għall-mudell mibjugħ l-iktar (jiġifieri l-mudell DS-685B, li jirrappreżenta 53.28% tal-bejgħ fis-suq intern Ċiniż), il-prezzijiet mensili medji jvarjaw bit-2.21%. Jeħtieġ, madankollu, li jiġi rrilevat li din il-varjazzjoni, li wara kollox hija żgħira ħafna, ma tikkorroborax minnha nnifisha l-eżistenza ta’ prezzijiet differenti fir-rigward ta’ klijenti differenti. Fl-aħħar nett, il-varjazzjoni fil-prezzijiet ta’ madwar 10% li tikkonċerna kull wieħed mit-tliet mudelli li għadhom iridu jiġu eżaminati (jiġifieri l-mudelli DS-685FB, DS-688B u DS-688FB) ma tistax, waħidha, tiġi kkunsidrata bħala sinjifikanti.idha ħ

70 Fil-fatt, id-data pprovduta mir-rikorrenti tikkonċerna biss il-medja mensili tal-prezzijiet ta' bejgħ, li l-evoluzzjoni tagħha tista' tirriżulta wkoll minn varjazzjoni fil-prezzijiet matul iż-żmien, u ma teskludix għalhekk li matul l-istess perijodu prezzijiet uniformi setgħu ġew applikati lil klijenti differenti. Huwa opportun li jiġi rrilevat, imbagħad, li d-data li tinstab fl-inkartament, u b’mod partikolari dik miġbura fit-tabella ppreżentata fil-punt 66 hawn fuq, ma tippermettix li jiġi stabbilit li prezzijiet differenti kienu ġew effettivament iffatturati lil klijenti differenti matul il-perijodu ta' investigazzjoni.

71 Barra minn hekk, f’dak li jirrigwarda l-argument tar-rikorrenti li hija kienet qiegħda topera f’kuntest ta’ kompetizzjoni ġġeneralizzata, u kienet qiegħda tistabbilixxi u tadatta l-prezzijiet tagħha skond dawk tal-kompetituri tagħha, huwa biżżejjed li jiġi rrilevat li hija ma ressqet ebda prova li tista’ ssostni dawn l-allegazzjonijiet. Barra minn hekk, hija ma stabbilitx li l-kundizzjonijiet li fihom il-prattika ta' prezzijiet differenti setgħet tiġi meqjusa bħala abbużiva fir-rigward tar-regoli tal-kompetizzjoni huma sodisfatti f'dan il-każ.

72 Fl-aħħar nett, għal dak li jirrigwarda l-argument tar-rikorrenti li l-liġi dwar il-prezzijiet ma kellha ebda impatt fuq il-politika tariffarja tagħha, huwa biżżejjed li jiġi kkonstatat li l-Kunsill ma bbażax ruħu fuq l-eventwali applikabbiltà ta’ din il-liġi, iżda fuq il-fatt li r-rikorrenti ma kinitx ipprovdiet provi biżżejjed li hija kienet qiegħda tiffissa l-prezzijiet tagħha skond il-kundizzjonijiet tas-suq.

73 B’konsegwenza ta’ dan, il-Kummissjoni u mbagħad il-Kunsill, setgħu jikkunsidraw, mingħajr ma jikkommettu ebda żball manifest ta’ evalwazzjoni, li r-rikorrenti, matul l-investigazzjoni, ma kinitx ġabet provi biżżejjed li juru li hija kienet qiegħda titlob prezzijiet differenti lil klijenti differenti għall-istess prodott.

b) Dwar il-bejgħ b'telf

L-argumenti tal-partijiet

74 Ir-rikorrenti ssostni li l-konklużjoni li waslet għaliha l-Kummissjoni, li hija sistematikament biegħet b' telf fis-suq intern Ċiniż, hija kemm prematura kif ukoll irrilevanti. Fil-fatt, minn naħa, il-Kummissjoni ma stennietx it-trażmissjoni kompleta tad-data meħtieġa sabiex tkun tista’ tiddeċiedi fuq dan il-punt. Min-naħa l-oħra, mill-konklużjonijiet tal-Kunsill jirriżulta li din il-prassi teżisti fil-preżent, fost ċerti operaturi li joperaw f'kundizzjonijiet ta’ ekonomija tas-suq. Ir-rikorrenti tirreferi f’dan ir-rigward għall-premessi 30 u 38 tar-Regolament ikkontestat.

75 F’dak li jikkonċerna l-bilanċ totali ta’ telf u qligħ, ir-rikorrenti tikkontesta l-konklużjonijiet ta’ l-Istituzzjonijiet Komunitarji li hija għamlet telf sinjifikanti u sistematiku fis-suq intern Ċiniż u għamlet qligħ tajjeb fis-swieq ta’ esportazzjoni. Ir-rikorrenti tosserva li fis-suq intern Ċiniż hija tbigħ kwantità rilevanti ta’ prodotti għajr l-imwieżen elettroniċi. Id-data kollha dwar il-bejgħ mwettaq fis-suq intern Ċiniż, li tidher fil-kont tat-telf u l-qligħ fir-rigward tal-prodotti kollha, ma tistax, issostni hi, tikkostitwixxi indikazzjoni affidabbli fuq il-vijabbiltà tal-bejgħ ta' mwieżen elettroniċi fis-suq intern Ċiniż. Barra minn hekk, il-bilanċ ma jindikax separatament it-telf u l-qligħ fir-rigward tal-bejgħ għall-esportazzjoni, minn naħa, u l-bejgħ fis-suq intern Ċiniż, min-naħa l-oħra. F’dawn iċ-ċirkustanzi, skond ir-rikorrenti, mhuwiex eżatt li wieħed jassumi li l-kont tar-riżultati jindika, biċ-ċar, qligħ għoli għall-esportazzjonijiet u telf sinjifikanti għall-bejgħ fis-suq intern Ċiniż.

76 Skond ir-rikorrenti, l-Istituzzjonijiet Komunitarji ma wrew qatt il-kalkoli li jsostnu din l-allegazzjoni. Ir-rikorrenti tqis li, abbażi ta’ l-ipoteżijiet li hija setgħet tagħmel fuq il-kalkolu magħmul mill-Istituzzjonijiet Komunitarji, ir-riżultati ta’ eżerċizzju bħal dak juru, għal dak li għandu x’jaqsam mal-bejgħ magħmul fis-suq intern Ċiniż, qligħ ta’ 1.96% għas-sena 1997 u telf, meqjus minnha bħala insinjifikanti, ta’ 0.73% għas-sena 1998. Skond l-istess kalkolu, il-qligħ tagħha fuq l-esportazzjoni żdied għal 8.68% fis-sena 1997 u għal 10.50% fl-1998. Skond ir-rikorrenti, il-Kunsill għamel għalhekk żball manifest ta’ evalwazzjoni meta kkonkluda li din id-data kienet tindika biċ-ċar telf sinjifikanti fir-rigward tal-bejgħ magħmul fis-suq intern Ċiniż matul diversi snin.,

77 Barra minn hekk, kontra għal dak li jsostni l-Kunsill, ir-rikorrenti tikkontesta li hija sofriet “telf kbir” fir-rigward tal-bejgħ tal-mudell DS-685B fis-suq intern Ċiniż matul il-perijodu ta' investigazzjoni u ssostni li l-Kunsill ma ħariġx fil-pubbliku l-fatti li huwa ħa in kunsiderazzjoni sabiex jasal għal din il-konstatazzjoni. Ir-rikorrenti tinnota li l-korrispondenza tagħha mal-Kummissjoni tiżvela għall-kuntrarju li l-parti l-kbira tal-qligħ tagħha kien ġej mill-bejgħ magħmul fis-suq intern Ċiniż, partikolarment mill-bejgħ tal-mudelli SM-80 u SM-90.

78 Barra minn hekk, ir-rikorrenti tistieden lill-Kunsill jippreżenta d-data li huwa uża sabiex jasal għall-konklużjoni li r-rikorrenti kienet qiegħda tbigħ kważi l-mudelli kollha tagħha b' telf u bi prezzijiet uniformi fis-suq intern Ċiniż. Safejn il-Kunsill jipproduċi data ġdida, ir-rikorrenti tixtieq tqajjem motiv ta' dritt ġdid ibbażat fuq il-fatt li din id-data ma kinitx ġiet innotifikata skond ir-Regolament Bażiku, li jikkostitwixxi ksur ta’ l-Artikolu 20(4) ta’ l-imsemmi Regolament.

79 Skond il-Kunsill, mir-risposta tar-rikorrenti g, mir-risposta tar-rikorrenti għall-kwestjonarju ta’ l-investigazzjoni tal-Kummissjoni kif ukoll mid-dokumenti miġbura matul il-verifika fuq il-post, jirriżulta li r-rikorrenti kienet qiegħda tagħmel qligħ kbir fuq l-esportazzjonijiet tagħha filwaqt illi kienet qiegħda tagħmel telf sinjifikanti fis-suq intern Ċiniż.

80 Barra minn hekk, il-Kunsill huwa ta’ l-opinjoni li l-kalkolu magħmul mir-rikorrenti mhuwiex validu, peress li r-rikorrenti naqset li tieħu in kunsiderazzjoni s-sussidji li hija rċeviet kif ukoll, għas-sena 1998, id-dħul provenjenti minn attivitajiet oħrajn. Għaldaqstant, skond il-kalkolu tal-Kunsill, il-bejgħ magħmul mir-rikorrenti fis-suq intern Ċiniż ittraduċa ruħu, fil-verità, fi qligħ, li hija tqis bħala insinjifikanti, ta’ 0.24% għas-sena 1997 u f’telf, li hija tqis sinjifikanti, ta’ 2.59% għas-sena 1998, filwaqt illi l-qligħ mill-esportazzjoni żdied għal 6.96% fl-1997 u għal 8.67% fl-1998. Il-Kunsill ipproduċa f’dan ir-rigward, it-tabella segwenti li tinkludi t-tabella ta' qligħ u telf ippreżentata mir-rikorrenti u li tintegra fiha s-sussidji li din irċeviet u li l-ammonti tagħhom huma indikati b’tipa grassa (din it-tabella kienet ġiet riveduta mill-Qorti tal-Prim'Istanza sabiex tkun iktar eżatta):

1998 1997 Total tal-kumpannija Esportazzjoni Suq intern Total tal-kumpannija Esportazzjoni Suq intern Bejgħ 123 463 310.37 76 972 132.82 46 491 177.55 106 828 244.78 64 065 349.63 42 762 895.15 Infiq tal-bejgħ 97 605 947.54 57 656 631.16 39 949 316.38 84 044 953.44 48 673 547.18 35 371 406.26 Spejjeż u Dħul oħra 18 113 541.34 11 230 395.63 6 883 145.71 16 381 137.64 9 828 682.58 6 552 455.06 + 2 273 246.55 + 1 409 412.86 + 863 833.68 + 1 844 989.62 + 1 106 993.77 + 737 995.84 + 150 000.00 20 536 787.89 12 639 808.49 7 746 979.39 18 226 127.26 10 935 676.35 7 290 450.90 Qligħ/Telf 7 743 821.49 8 085 106.03 - 341 284.54 6 402 153.70 5 563 119.87 839 033.83 5 320 574.94 6 675 693.17 -1 205 118.22 4 557 164.08 4 456 126.10 101 037.99 Qligħ/Telf% mill-fatturat (bejgħ) 6.27 10.50 - 0.73 5.99 8.68 1.96 4.31 8.67 -2.59 4.27 6.96 0.24





Il-kunsiderazzjonijiet tal-Qorti tal-Prim'Istanza

81 Jeħtieġ li jiġi vverifikat, fl-ewwel lok, jekk id-drittijiet proċedurali tar-rikorrenti ġewx miksura f’dak li jirrigwarda l-fatti li fuqhom l-Istituzzjonijiet Komunitarji bbażaw il-konklużjoni tagħhom fuq il-bejgħ b'telf, u fit-tieni lok, jekk l-Istituzzjonijiet Komunitarji wettqux żball manifest ta’ evalwazzjoni meta kkunsidraw li l-bejgħ b'telf kien jikkostitwixxi element li jippermetti li jiġi konkluż li r-rikorrenti ma kinitx qiegħda topera f'ekonomija tas-suq u, fit-tielet lok, jekk l-Istituzzjonijiet Komunitarji wettqux żball manifest ta’ evalwazzjoni meta kkonstataw, abbażi ta’ dawn l-elementi, l-eżistenza ta’ bejgħ b'telf.

82 Fl-ewwel lok, fir-rigward ta’ l-ilment tar-rikorrenti relattiv għall-ksur tad-drittijiet proċedurali tagħha, huwa suffiċjenti li wieħed jirreferi għall-punt 40 iktar 'il fuq.

83 Fit-tieni lok, jeħtieġ li jiġi rrilevat li l-argument tar-rikorrenti li ċerti operaturi li joperaw f'kundizzjonijiet ta’ ekonomija tas-suq ġieli jagħmlu wkoll xi bejgħ b'telf ma jaffettwax, minnu nnifsu, il-fatt li tali prassi tista’ tiġi kkunsidrata bħala waħda mill-indizji li jippermetti li jiġi konkluż, partikolarment fil-preżenza ta’ indizji oħra bħalma huma prezzijiet uniformi u restrizzjonijiiet fuq il-bejgħ, li operatur ekonomiku ma wriex li huwa jissodisfa l-ewwel kundizzjoni imposta mill-Artikolu 2(7)(ċ) tar-Regolament Bażiku.

84 Fit-tielet lok, jeħtieġ li jiġi mfakkar li l-Kunsill iġġustifika r-rifjut ta’ l-istatus ta’ impriża li topera f'ekonomija tas-suq minħabba li “l-elementi ta’ prova disponibbli jindikaw li [l]-prezzijiet [tar-rikorrenti fis-suq intern Ċiniż] ma kinux vijabbli għal diversi snin”. Jeħtieġ ukoll li jiġi enfasizzat li kienet ir-rikorrenti li kellha turi li hija kienet topera fil-kundizzjonijiet ta’ ekonomija tas-suq. Issa, wara li kienet ġiet infurmata mill-Kummissjoni, b’ittra tas-17 ta’ Diċembru 1999, li l-istess Kummissjoni kienet qiegħda tikkunsidra li r-rikorrenti kienet sistematikament għamlet telf fis-suq intern Ċiniż, ir-rikorrenti, flok ipproduċiet xi elementi ta’ prova li juru l-kuntrarju, limitat ruħha sabiex tafferma, fl-ittri tagħha tas-27 ta’ Diċembru 1999 u tal-11 ta’ Jannar 2000, li l-Kummissjoni ma setgħetx tikkonkludi f’dak is-sens mingħajr ma jkollha data li kienet eżiġibbli biss fil-kuntest tar-risposta għall-parti C tal-kwestjonarju ta’ l-investigazzjoni li tirrigwarda, b’mod partikolari, il-profitabbiltà ta' l-impriża. Jekk ir-rikorrenti kien jidhrilha li l-konklużjonijiet tal-Kummissjoni ma kinux eżatti, xejn ma kien jimpediha milli tippreżenta lill-Kummissjoni dokumenti rilevanti li juru, jekk ikun il-każ, l-eżistenza ta' qligħ fis-suq intern Ċiniż għas-snin in kwistjoni. Ir-rikorrenti madankollu, ma pproduċiet ebda provi bħal dawn.

85 Fir-rigward, imbagħad, ta’ l-elementi ta’ prova li fuqhom ibbażaw l-evalwazzjoni tagħhom l-Istituzzjonijiet Komunitarji, jeħtieġ li jiġi kkunsidrat mill-bidu, li l-fatt li r-rikorrenti kienet biegħet ukoll prodotti oħra apparti l-imwieżen elettroniċi ma jimplikax, fil-każ preżenti, li l-Kummissjoni kienet ikkommettiet żball manifest ta’ evalwazzjoni meta hija rrikorriet għad-data li tidher fil-kont tal-qligħ u telf tar-rikorrenti sabiex tevalwa l-qligħ u t-telf tagħha fir-rigward tal-prodott uniku in kwistjoni. Fil-fatt, kien possibbli li jiġi ddeterminat, b’riferenza għad-dokumenti ppreżentati mir-rikorrenti waqt l-investigazzjoni, il-valur monetarju reali ta' ammont tal-bejgħ ta’ l-imwieżen elettroniċi. F’dan ir-rigward jeħtieġ li jiġi rrilevat li, meta wieħed jikkalkula l-bejgħ f'valur monetarju reali u mhux f'unitajiet, wieħed jikkonstata li l-bejgħ ta’ l-imwieżen elettroniċi jirrappreżenta madwar tliet kwarti mill-bejgħ tar-rikorrenti fis-suq intern Ċiniż. Fil-fatt, skond il-kont tal-qligħ u telf tas-sena 1998, il-fatturat tar-rikorrenti fis-suq intern Ċiniż kien ta’ madwar CNY 46.5 miljun (jiġifieri l-fatturat globali nieqes il-fatturat ta’ l-esportazzjoni), filwaqt illi, skond it-tabella li fiha l-medja mensili tal-prezzijiet ta' bejgħ u l-kwantitajiet mensili ta’ l-imwieżen elettroniċi mibjugħin fis-suq intern Ċiniż matul il-perijodu ta’ investigazzjoni, ipprovduta mir-rikorrenti u li ma ġietx ikkontestata mill-Kunsill, l-ammont ta’ bejgħ ta' mwieżen elettroniċi tela' għal CNY 34.1 miljun.

86 Barra minn hekk, jeħtieġ li tingħata deċiżjoni fuq il-validità tal-kalkolu tar-rikorrenti, skond liema kalkolu l-bejgħ fis-suq intern Ċiniż tagħha rriżulta fi qligħ ta’ 1.96% matul is-sena finanzjarja 1997, u f''telf ta’ 0.73% matul is-sena finanzjarja 1998. F’dan ir-rigward, il-Kunsill ġustament jirrileva li r-rikorrenti żiedet mad-dħul tagħha mill-bejgħ matul il-perijodu 1997-1998 sussidji ta' ammont ogħla minn CNY 4 miljun.

87 Dan il-fatt jippermetti li jiġi ddubitat il-valur tal-kalkolu tar-rikorrenti. Fil-fatt, għalkemm huwa veru li, f’ekonomija tas-suq, jeżistu wkoll sussidji, dan il-fatt huwa dejjem element barrani għas-suq u huwa dejjem intervent ta' l-awtorità pubblika li jista’ jbiddel il-komportament ta' l-impriżi f’direzzjoni differenti minn dik li tirriżulta mill-forzi tas-suq. Huwa opportun li jiġi enfasizzat li, anke jekk l-ammont tas-sussidji in kwistjoni mhuwiex sinjifikanti ħafna meta mqabbel mal-fatturat totali tar-rikorrenti matul dawn is-sentejn, dan isir sinjifikanti meta wieħed iqabblu mal-qligħ daqshekk baxx u okkażjonali magħmul fis-suq Ċiniż.

88 Issa, meta wieħed inaqqas is-sussidji li ngħatat ir-rikorrenti mill-profitti li hija għamlet, kif għamel il-Kunsill (ara l-punt 80 iktar 'il fuq), wieħed jikkonstata fil-fatt, li jidher plawsibbli, li t-telf tar-rikorrenti fis-suq intern Ċiniż għola għal 2.59% fl-1998, filwaqt li fl-1997, is-sitwazzjoni tagħha kienet kważi f’ekwilibriju, bi qligħ ta’ 0.24%. Bl-istess mod, tali kalkolu juri li t-telf tar-rikorrenti fis-suq intern Ċiniż għas-sentejn in kwistjoni seta’ qabeż CNY 1.1 miljun, filwaqt li l-qligħ tagħha fuq l-esportazzjoni għola għal iktar minn CNY 11.1 miljun .

89 F’dawn iċ-ċirkustanzi, jeħtieġ ċertament li jiġi kkonstatat li l-kliem użat fil-premessi tar-Regolament ikkontestat jeċċedu dak li jirriżulta mill-elementi li fuqhom ibbażaw ruħhom l-Istituzzjonijiet Komunitarji. Jibqa’ xorta waħda l-fatt li, abbażi ta’ dawn l-elementi, l-Istituzzjonijiet Komunitarji setgħu jikkonkludu, mingħajr ma jwettqu żball manifest ta’ evalwazzjoni, li l-bejgħ tar-rikorrenti fiċ-Ċina ma kienx globalment vijabbli matul il-perijodu li għalih data kienet disponibbli.

90 Dak jikkostitwixxi indizju li, meta kkumbinat ma' l-elementi l-oħra in kwistjoni, seta' jiġġustifika l-konklużjoni li r-rikorrenti ma kinitx uriet li hija kienet topera fil-kundizzjonijiet ta’ ekonomija tas-suq.

91 Fid-dawl ta' dan l-indizju, kienet ir-rikorrenti li kellha tipprovdi, matul il-proċedura amministrattiv, jew elementi ta’ natura tali li jinvalidaw il-konstatazzjoni ta’ l-Istituzzjonijiet Komunitarji fuqha, jew elementi konkreti li jistgħu juru li, minkejja n-nuqqas globali ta' profitabbiltà il-bejgħ tagħha fiċ-Ċina kien konformi mal-komportament ta’ impriża li topera fil-kundizzjonijiet tas-suq.

92 F’dan ir-rigward, ir-rikorrenti tikkonferma sempliċiment li, fis-suq intern Ċiniż, il-parti l-kbira tal-qligħ kien ġie ġġenerat mill-bejgħ ta' mwieżen elettroniċi tal-mudell SM-80 u tal-mudell SM-90. Issa, il-qligħ li sar mill-bejgħ tal-mudelli in kwistjoni, anke jekk għadu kif ġie kkonstatat li għall-imwieżen elettroniċi kollha r-rikorrenti kellha taffronta telf fis-suq intern Ċiniż, jippermetti loġikament li jiġi konkluż li kien hemm telf ikbar għall-mudelli l-oħrajn, partikolarment għall-mudelli l-iktar mibjugħa bħall-mudell DS-685B, li jirrappreżenta s-segement il-baxx, fatt li jinvalida l-kalkolu tar-rikorrenti partikolarment għal dak li jikkonċerna s-sena 1998. Dawn l-istess mudelli tas-segment baxx huma dawk li r-rikorrenti esportat lejn il-Komunità Ewropea.

93 F’dawn iċ-ċirkustanzi, jeħtieġ li jiġi kkunsidrat li r-rikorrenti ma wrietx li l-Istituzzjonijiet Komunitarji kienu wettqu żball manifest ta’ evalwazzjoni meta kkonstataw li hija kienet qiegħda tbigħ il-prodotti tagħha fiċ-Ċina b'telf.

c) Dwar il-proporzjon bejn il-bejgħ fis-suq intern Ċiniż u l-esportazzjonijiet

L-argumenti tal-partijiet

94 Ir-rikorrenti tiċħad l-affermazzjoni li tidher fir-Regolament ikkontestat, li tgħid li hija ma kinitx kompletament libera li tiddeċiedi fuq il-proporzjon bejn il-bejgħ tagħha fis-suq intern Ċiniż u l-bejgħ tagħha għall-esportazzjoni.

95 Ir-rikorrenti tikkontesta l-allegazzjoni illi permezz ta’ kuntratt bejnha u l-awtorità lokali ta’ l-investiment, kien ġie impost fuqha proporzjoni ta’ esportazzjoni skond id-dispożizzjonijiet statutorji li jirregolawha u skond l-Artikolu 15 tad-dispożizzjonijiet dettaljati għall-implementazzjoni tal-liġi Ċiniża fuq il-kumpanniji li l-kapital tagħhom huwa kompletament miżmum minn investituri barranin (iktar ’il quddiem “id-dispożizzjonijiet dettaljati”). Hija tafferma li l-ineżistenza ta’ tali proporzjon jixhduh, minn banda, iċ-ċertifikat tal-Kummissjoni Ekonomika għall-Affarijiet Barranin ta’ Jinshan (iċ-Ċina) tat-22 ta’ Diċembru 1999, li hija annettiet mar-rikors tagħha (iktar ’il quddiem “iċ-ċertifikat ta’ Jinshan”) u, mill-banda l-oħra , l-fatt li hija kienet tagħmel il-parti l-kbira tal-bejgħ tagħha fis-suq intern Ċiniż. Ir-rikorrenti tosserva li ċ-ċertifikat ta’ Jinshan jikkonferma espliċitament li ebda proporzjon li jikkonċerna l-bejgħ tagħha għall-esportazzjoni ma kien ġie definit mill-awtoritajiet Ċiniżi. Skond ir-rikorrenti, dan l-element ta' prova huwa l-uniku wieħed rilevanti sabiex jiġi stabbilit li l-Gvern Ċiniż ma kien imponielha ebda proporzjon.

96 Ir-rikorrenti tikkontesta l-asserzjonijiet tal-Kunsill relattivi għall-politika segwita f’dan il-qasam mill-Gvern Ċiniż. Skond ir-rikorrenti, l-eżistenza ta’ impriżi pubbliċi Ċiniżi li jipproduċu mwieżen elettroniċi, li kienu bdew, sa mis-snin 80, ibigħu l-imsemmijin imwieżen fis-suq intern Ċiniż, ma tistax tiġi serjament ikkontestata.

97 Il-Kunsill isostni li l-Istituzzjonijiet Komunitarji kkonstataw, bejn l-1996 u l-perijodu ta' investigazzjoni, l-eżistenza ta’ proporzjon kostanti bejn il-bejgħ għall-esportazzjoni ta’ Shanghai Teraoka u dak magħmul minnha fis-suq intern Ċiniż, u li r-rikorrenti ma spjegatx għaliex hija kienet żammet, minkejja t-telf tagħha fis-suq intern Ċiniż, tali perċentwali jekk ebda proporzjon ma kien ġie impost fuqha fir-rigward tal-bejgħ għall-esportazzjoni.

Il-kunsiderazzjonijiet tal-Qorti tal-Prim'Istanza

98 Iċ-ċertifikat ta’ Jinshan huwa fformulat kif ġej:

“Bħala l-Kummissjoni Ekonomika ta’ l-Affarijiet Barranin ta’ Jinshan, aħna l-awtorità għall-istabbiliment fiċ-Ċina tal-kumpannija Shanghai Teraoka Electronic Co. Ltd, miżmuma kompletament mill-kumpannija Teraoka Seiko Co. Ltd, il-Ġappun. B'kunsiderazzjoni għal negozjati mill-ewwel eċċellenti bejna u s-Sur Kazuharu Teraoka, President tal-Bord ta' Amministrazzjoni, aħna ma ffissajna ebda proporzjon fuq il-bejgħ għall-esportazzjoni għal din il-kumpannija. Barra minn hekk, aħna ma kellniex għalfejn niffirmaw kuntratt peress li Shanghai Teraoka Electronic Co. Ltd. hija kumpannija b’kapital miżmum kompletament minn investituri barranin.”

99 Bil-għan li jiġi stabbilit jekk dan id-dokument jippruvax li r-rikorrenti kienet libera li tiddeċiedi, skond il-kundizzjonijiet tas-suq, il-proporzjon tal-prodotti għall-bejgħ tagħha, rispettivament, fis-suq intern Ċiniż u għall-esportazzjoni, jeħtieġ li jiġi mfakkar, mill-ewwel, il-kontenut tal-leġiżlazzjoni Ċiniża li tirregola t-twaqqif ta’ impriża bħar-rikorrenti.

100 L-Artikolu 15 tad-dispożizzjonijiet dettaljati jiddisponi li t-talba għat-twaqqif ta’ impriża li l-kapital tagħha huwa miżmum kompletament minn investituri barranin għandha tinkludi, b’mod partikolari, il-proporzjon ta’ bejgħ fis-suq intern Ċiniż u fis-suq internazzjonali. Bis-saħħa ta’ l-Artikolu 45 ta’ l-istess dispożizzjonijiet, “[m]eta hija tbigħ xi prodotti fis-suq [intern] ċiniż, impriża li l-kapital tagħha huwa kompletament miżmum minn investituri barranin hija obbligata tikkonforma ruħha mal-proporzjon ta’ bejgħ approvat” u “[f]il-każ fejn xi impriża li l-kapital tagħha huwa kompletament miżmum minn investituri barranin tippjana li tbigħ kwantità ikbar ta’ prodotti fis-suq [intern] Ċiniż minn dik stabbilita mill-proporzjon ta’ bejgħ approvat, il-kunsens ta’ l-awtorità ta' eżami u approvazzjoni huwa mitlub”.

101 Fir-rigward ta’ l-eżistenza ta’ “kuntratt” konkluż taħt l-Artikolu 15 tad-dispożizzjonijiet dettaljati, huwa opportun li jiġi nnutat li dan jirrigwarda, fir-realtà, “talba għat-twaqqif ta’ impriża li l-kapital tagħha huwa miżmum kompletament minn investituri barranin”, li għandha,b’mod partikolari, issemmi l-proporzjon tal-bejgħ tal-prodotti fis-suq intern Ċiniż u għall-esportazzjoni. Issa, minkejja t-talba tal-Kummissjoni sabiex dan id-dokument jiġi ppreżentat, għandu jiġi kkonstatat li dan id-dokument ma jidhirx fost l-informazzjoni li r-rikorrenti bagħtet lill-Kummissjoni matul l-investigazzjoni.

102 Għal kuntrarju, b’risposta għal domanda bil-miktub, ir-rikorrenti bagħtet lill-Qorti tal-Prim'Istanza dokumenti relattivi għal proċedura segwita għat-twaqqif tagħha. Minn tlieta minn dawn id-dokumenti jirriżulta, jiġifieri mill-istudju ta’ vijabbiltà tal-proġett ta’ produzzjoni u funzjonament ta’ sensors ta’ preċiżjoni għolja u l-applikazzjonijiet tagħhom b’investiment uniku, ippreżentat fit-8 ta’ Awwissu 1992 mir-rikorrenti, mir-risposta uffiċjali għall-proġett, mħejjija mill-kontea ta’ Jinshan fit-3 ta’ Settembru 1992 u mit-talba għall-approvazzjoni tal-proġett ta' twaqqif ta’ impriża li l-kapital tagħha huwa miżmum kompletament minn investituri barranin, irreġistrata mal-Kummissjoni tal-Kummerċ Estern u tal-Kooperazzjoni Ekonomika tal-Kontea ta’ Jinshan fl-4 ta’ Settembru 1992, li 50% tal-prodotti kellhom jinbiegħu barra mill-pajjiż. Id-dokumenti l-oħra, partikolarment il-formola ta’ applikazzjoni għal impriżi ġodda jew dawk li qed jiġu żviluppati, irreġistrata mal-Kummissjoni ta’ l-Iżvilupp u ta’ l-Ippjanar tal-Kontea ta’ Jinshan fil-31 ta’ Awwissu 1992, ir-rapport relattiv għall-istudju ta’ vijabbiltà u għad-dispożizzjonijiet statutorji ta’ impriża li l-kapital tagħha huwa miżmum minn investituri barranin, mħejji mill-Kummissjoni tal-Kummerċ Estern u tal-Kooperazzjoni Ekonomika tal-Kontea ta’ Jinshan fis-17 ta’ Settembru 1992, u r-risposta uffiċjali relattiva għall-istudju ta’ vijabbiltà u għad-disożizzjonijiet statutorji ta’ impriża li l-kapital tagħha huwa miżmum minn investituri barranin, mħejjija mill-Kontea ta’ Jinshan fis-17 ta’ Settembru 1992, kienu juru biss li “parti” mill-produzzjoni kienet ser tiġi esportata. Dawn id-dokumenti jikkonfermaw, minn naħa, li r-rikorrenti kellha ssemmi l-perċentwali tal-bejgħ tagħha li kien maħsub għall-esportazzjoni meta hija kienet qed tippreżenta l-applikazzjoni tagħha intiża sabiex tiġi mwaqqfa kumpannija bil-kapital miżmum minn investituri barranin u, min-naħa l-oħra, li dan il-perċentwali kien is-suġġett ta' approvazzjoni mill-awtoritajiet tal-Kontea ta’ Jinshan fir-risposta uffiċjali tat-3 ta’ Settembru 1992 għat-talba biex tiġi mwaqqfa r-rikorrenti. Dawn id-dokumenti juru illi, waqt it-twaqqif tar-rikorrenti, ma kienx ikkontemplat li din ser ikollha libertà kompleta fir-rigward tat-tqassim tal-bejgħ tagħha. Dawn jikkontradixxu għalhekk il-kontenut taċ-ċertifikat ta’ Jinshan. F’dawn iċ-ċirkustanzi, dan iċ-ċertifikat mhuwiex biżżejjed biex juri li r-rikorrenti kienet libera li tiddeċiedi, mingħajr ma tkun influwenzata f’dan ir-rigward mill-awtoritajiet Ċiniżi, liema proporzjon mill-prodotti tagħha kienu ser jinbiegħu fis-suq intern Ċiniż u kemm kienu ser jiġu esportati.

103 Huwa opportun għalhekk li jiġi vverifikat jekk waqt il-proċedura amministrattiva, ir-rikorrenti pprovdietx, barra minn hekk, elementi li jippermetu li jiġi kkonstatat li ma kien ġie impost ebda proporzjon fir-rigward tat-tqassim tal-bejgħ tagħha bejn is-suq intern Ċiniż u l-esportazzjoni, u li d-deċiżjonijiet ekonomiċi tagħha kienu ttieħdu bi tweġiba għas-sinjali tas-suq filwaqt li jirriflettu l-provvista u d-domanda.

104 F’dan ir-rigward, hemm bżonn li tiġi riprodotta tabella, mħejjija mir-rikorrenti u li l-kontenut tagħha ma kienx ġie kkontestat mill-Kunsill, li tagħmel riassunt tad-data li r-rikorrenti kienet issottomettiet lill-Kummissjoni fir-risposta tagħha għall-kwestjonarju ta’ l-investigazzjoni dwar l-istatus ta’ impriża li topera f'ekonomija tas-suq.

1995 1996 1997 1998 PE* Bejgħ fiċ-Ċina 9 020 26 122 23 241 26 183 25 695 Bejgħ fil-KE 2 070 9 045 4 407 7 597 5 552 Total tal-bejgħ fid-dinja 12 452 43 859 40 882 44 740 42 687 Perċentwali tal-bejgħ fiċ-Ċina fir-rigward tat-total tal-bejgħ 72.44 59.56 56.85 58.52 60.19

* Perijodu ta' investigazzjoni

105 It-tabella ta’ hawn fuq turi li, bejn l-1996 u l-aħħar tal-perijodu ta' investigazzjoni, il-bejgħ fis-suq intern Ċiniż dejjem irrappreżenta perċentwali approssimattiv bejn is-57% u s-60% tal-bejgħ kollu, li juri għalhekk varjazzjoni żgħira. Fid-dawl ta’ dan il-perċentwali stabbli, jeħtieġ li jiġi meqjus li kien jeżisti proporzjon bejn il-bejgħ tar-rikorrenti fis-suq intern Ċiniż u l-bejgħ tagħha għall-esportazzjoni u li dan il-proporzjon kien kważi kostanti. Għal dak li jirrigwarda l-fatt li l-perċentwali tal-bejgħ fis-suq intern Ċiniż kien, fl-1995, ta’ madwar 72%, huwa opportun li jiġi nnutat li r-rikorrenti stess indikat, matul il-verifika fuq il-post, li hija kienet bdiet il-produzzjoni ta’ l-imwieżen elettroniċi biss fl-1995 u li hija kienet laħqet il-kapaċità produttiva kollha tagħha biss fl-1996. Għaldaqstant, il-proporzjon ikkonstatat fl-1995, diversament minn dak tas-snin l-oħra, ma jistax jiġi kkunsidrat bħala rappreżentattiv minħabba ċ-ċirkustanzi partikolari ta’ dik is-sena, peress illi l-bejgħ totali fl-1995 kien biss ta' madwar terz tal-bejgħ totali rreġistrat matul is-snin l-oħra. Għaldaqstant, xejn ma jimpedixxi li jittieħdu biss in kunsiderazzjoni s-snin sussegwenti u, għalhekk, li tiġi kkonstatata l-eżistenza ta' proporzjon kostanti.

106 Il-fatt li l-imsemmi proporzjon ma kienx ta’ 50%, kif kien previst fid-dispożizzjonijiet u speċifikazzjonijiet relattivi għat-twaqqif tar-rikorrenti, imma ta’ madwar 60% ma jurix, waħdu, li dan it-tqassim tal-bejgħ kien ir-riżultat ta’ deċiżjonijiet awtonomi tar-rikorrenti, meħuda bi tweġiba għas-sinjali tas-suq, mingħajr ebda influwenza mill-awtoritajiet Ċiniżi. Jeħtieġ, fil-fatt, li jiġi enfasizzat li d-dispożizzjonijiet iddettaljati kienu jipprovdu għall-possibbiltà ta’ żieda tal-kwota tal-bejgħ intern ta’ impriża, permezz ta' approvazzjoni mill-awtorità kompetenti.

107 Barra minn hekk, huwa opportun li jiġi rrilevat li, fil-kuntest preżenti, ikkaratterizzat mill-bejgħ b'telf, jew, f’kull każ, mill-bejgħ bi ftit qligħ magħmul mir-rikorrenti fis-suq intern Ċiniż, kif ukoll bis-sussidji li kienu ngħatawlha, il-konlużjoni li l-proporzjon kostanti mhuwiex ir-riżultat tal-forzi tas-suq tidher l-iktar plawżibbli u kienet ir-rikorrenti li kellha turi l-kuntrarju.

108 Waqt is-seduta, b’risposta għal domanda tal-Qorti tal-Prim'Istanza dwar il-fatt li Shanghai Teraoka kienet biegħet b’mod kostanti 60% tal-prodotti tagħha fis-suq intern Ċiniż anke jekk dan il-bejgħ kien qiegħed isir b'telf, ir-rikorrenti spjegat li hija kellha sister company fir-Renju Unit, li tipproduċi parti kbira mill-prodotti destinati għas-suq Ewropew u li, għalhekk, hija ma kellhiex bżonn tesporta miċ-Ċina lejn dan is-suq. Madankollu, dak l-argument ma kienx biżżejjed biex jispjega għaliex hija kienet biegħet b'telf fis-suq intern Ċiniż. Fil-fatt, kif isostni l-Kunsill, fil-kundizzjonijiet ta’ ekonomija tas-suq, ir-rikorrenti kienet kieku tipprova jew tgħolli l-prezzijiet tagħha fis-suq intern Ċiniż, jew tieqaf tbigħ fl-imsemmi suq, sabiex tikkonċentra biss fuq l-attivitajiet tagħha ta' esportazzjoni.

109 F’dawn iċ-ċirkustanzi, jeħtieġ li jiġi kkunsidrat li r-rikorrenti ma ressqitx biżżejjed provi li jippermettulha turi li hija kienet libera li tiddeċiedi jekk hija kellhiex tbigħ fis-suq intern Ċiniż u b’kemm ammonti.

d) Il-konklużjoni dwar l-ewwel kundizzjoni imposta mill-Artikolu 2(7)(ċ) tar-Regolament Bażiku

110 Jeħtieġ li jiġi rrilevat, fl-ewwel lok, li kif jirriżulta mill-punti 59 sa 73 iktar 'il fuq, ir-rikorrenti ma ressqitx biżżejjed provi matul l-investigazzjoni, li juru li hija kienet qiegħda titlob prezzijiet differenti lil klijenti differenti u li d-deċiżjonijiet ekonomiċi tagħha kienu ittieħdu bi tweġiba għas-sinjali tas-suq li jirriflettu l-provvista u d-domanda.

111 Fit-tieni lok, jeħtieġ li jiġi kkonstatat li, kif jirriżulta mill-punti 81 sa 93 iktar 'il fuq, ir-rikorrenti ma rnexxilhiex turi li hija ma kinitx qed tbigħ il-prodotti tagħha bit-telf fiċ-Ċina jew li kien hemm raġunijiet purament kummerċjali għall-komportament tagħha.

112 Fit-tielet lok, jeħtieġ li jiġi rrilevat li, kif jirriżulta mill-punti 98 sa 109 itkar 'il fuq, ir-rikorrenti ma rnexxielhiex turi li hija kienet qiegħda żżomm il-proporzjon ikkonstatat bejn il-bejgħ tagħha fis-suq intern Ċiniż u l-esportazzjonijiet tagħha, għal raġunijiet purament kummerċjali u li dan il-proporzjon ma kienx ġie impost fuqha mid-dispożizzjonijiet tal-liġijiet Ċiniżi in kwistjoni. B’mod partikolari, hija ma rnexxielhiex tipprovdi l-iċken element plawżibbli li jispjega għaliex hija kienet żammet dan il-proporzjon minkejja t-telf tagħha fis-suq intern Ċiniż, meta l-bejgħ tagħha għall-esportazzjoni kien iħalli l-qligħ.

113 Minn dak li ntqal iktar 'il fuq jirriżulta li l-Istituzzjonijiet Komunitarji ma kkommettew ebda żball manifest ta’ evalwazzjoni tal-fatti meta kkonkludew, abbażi ta’ l-elementi pprovduti mir-rikorrenti waqt l-investigazzjoni, li hija ma kinitx uriet li hija kienet tissodisfa l-ewwel kundizzjoni prevista mill-Artikolu 2(7)(ċ) tar-Regolament Bażiku u li, għalhekk, hija kienet topera fil-kundizzjonijiet ta’ ekonomija tas-suq.

114 B’konsegwenza ta’ dan, l-ewwel motiv għandu jiġi miċħud bħala infondat.

B – Fuq it-tieni motiv, ibbażat fuq il-ksur ta’ l-Artikolu 3(2), (3), (5), u (8) tar-Regolament Bażiku u fuq żball manifest ta’ evalwazzjoni fid-determinazzjoni tal-ħsara

1. Osservazzjonijiet preliminari

115 Ir-rikorrenti ssostni li l-Istituzzjonijiet Komunitarji kisru l-Artikolu 3(2), (3), (5) u (8) tar-Regolament Bażiku meta kkonkludew li l-industrija Komunitarja kienet ġarrbet ħsara sinjifikanti. Dan l-motiv jista’ jiġi maqsum f’sitt partijiet. L-ewwel parti hija bbażata fuq il-ksur ta’ l-Artikolu 3(5) tar-Regolament Bażiku, it-tieni parti fuq it-teħid in kunsiderazzjoni, għad-determinazzjoni tal-ħsara, ta’ importazzjonijiet li ma kinux is-suġġett ta’ dumping, it-tielet parti fuq il-konklużjoni li l-industrija Komunitarja ġarrbet ħsara sinjifikanti, ir-raba’ fuq żball manifest min-naħa ta’ l-Istituzzjonijiet Komunitarji dwar l-evalwazzjoni tal-kobor tal-marġni ta’ dumping effettiv, il-ħames fuq il-ksur ta’ l-Artikolu 3(2) u (3) tar-Regolament Bażiku minħabba t-teħid in kunsiderazzjoni ta' figuri li ħarġu mill-Uffiċċju ta’ l-Istatistika tal-Komunitajiet Ewropej (Eurostat) u s-sitt parti fuq il-ksur ta’ l-Artikolu 3(2) u (8) tar-Regolament Bażiku, dwar l-evalwazzjoni ta’ l-effett ta’ l-importazzjonijiet li huma s-suġġett ta’ dumping fir-rigward tal-produzzjoni Komunitarja ta’ parti waħda tal-prodott simili.

116 Qabel ma jsir eżami ta’ dawn il-partijiet differenti tat-tieni motiv, jeħtieġ li jiġi eżaminat l-allegat ksur ta’ l-artikolu 48 tar-Regoli tal-Proċedura tal-Qorti tal-Prim'Istanza li r-rikorrenti tinvoka fir-replika.

117 Ir-rikorrenti ssostni li l-Kunsill kiser ir-Regola tal-Proċedura, in kwantu huwa ppreżenta fatti jew evalwazzjonijiet ġodda fir-risposta tiegħu, li qatt ma ġew innotifikati lir-rikorrenti matul il-proċedura amministrattiva. Dan japplika, b’mod partikolari, għad-dikjarazzjoni misjuba fir-risposta, li skond l-istess dikjarazzjoni l-“evoluzzjoni tat-tqassim tal-bejgħ kienet tirriżulta b'mod partikolari miż-żieda reċenti fil-bejgħ ta’ l-imwieżen elettroniċi tas-segment l-għoli.” Jeħtieġ li jiġi kkonstatat li r-riferenza għall-Artikolu 48 tar-Regoli tal-Proċedura mhijiex rilevanti, peress li, fil-każ preżenti, ir-rikorrenti takkuża lill-Kunsill, essenzjalment, li huwa kkompleta l-motivazzjoni għar-Regolament ikkontestat fl-istadju tar-risposta. Huwa biżżejjed f’dan il-każ li jiġi rrilevat li l-ilment tar-rikorrenti huwa bbażat fuq premessa żbaljata. Fil-fatt, kif jirriżulta mid-dokument informattiv tal-21 ta’ Settembru 2000, il-Kummissjoni nnotifikat lir-rikorrenti l-evoluzzjoni fil-volum ta’ bejgħ għal kull segment separatament. Għalhekk, dan l-ilment għandu jiġi miċħud.

118 Fir-rigward tal-mertu tat-tieni motiv, jeħtieġ li jiġi mfakkar, preliminarjament u kif fakkret il-Qorti tal-Prim'Istanza fil-punt 48 iktar 'il fuq, li, għall-evalwazzjoni ta' kwistjonijiet ekonomiċi kumplessi, l-istituzzjonijiet jiddisponu minn poter diskrezzjonali wiesa’.

119 Hija r-rikorrenti li għandha tipproduċi l-elementi ta’ prova li jippermettu lill-Qorti tal-Prim'Istanza tikkonstata li l-Kunsill wettaq żball manifest ta’ evalwazzjoni fl-evalwazzjoni tal-ħsara (sentenzi tal-Qorti tal-Prim’Istanza tas-17 ta’ Diċembru 1997, EFMA vs Il-Kunsill, T-121/95, Ġabra p. II-2391, punt 106; tat-28 ta’ Ottubru 1999, EFMA vs Il-Kunsill, T-210/95, Ġabra p. II-3291, punt 58, u tad-19 ta’ Settembru 2001, Mukand et vs Il-Kunsill, T-58/99, Ġabra p. II-2521, punt 41)

120 Jeħtieġ li nibdew bl-eżami tas-sitt partiJetieġ Il.

2. Is-sitt parti: fir-rigward tal-ksur ta’ l-Artikolu 3(2) u (8) tar-Regolament Bażiku, dwar l-evalwazzjoni ta’ l-effett ta’ l-importazzjonijiet li huma s-suġġett ta’ dumping fir-rigward tal-produzzjoni Komunitarja ta’ parti waħda tal-prodott simili

a) L-argumenti tal-partijiet

121 Ir-rikorrenti ssostni li l-Kunsill kiser l-Artikolu 3(3) moqri flimkien ma’ l-Artikolu 3(8) tar-Regolament Bażiku, fl-evalwazzjoni ta’ l-effett ta’ l-importazzjonijiet fir-rigward ta’ parti waħda biss tal-prodott simili. Skond ir-rikorrenti, il-mod ċar li bih huwa fformulat l-imsemmi paragrafu 8 ma jippermettix l-evalwazzjoni ta’ l-importazzjonijiet fir-rigward tal-produzzjoni ta’ parti waħda tal-prodott simili, f'dan il-każ, l-imwieżen elettroniċi li jinsabu fil-parti l-baxxa tal-gamma. Barra minn hekk, ir-rikorrenti tinnota li l-Kunsill ċaħad xi talbiet sabiex il-ħsara tiġi ddeterminata fuq evalwazzjoni li ssir fuq parti waħda biss tal-prodott simili. Hija tirreferi f’dan ir-rigward għar-Regolament tal-Kunsill Nru 3482/92 (KEE) tat-30 ta’ Novembru 1992, li jistabbilixxi dazju definittiv kontra d-dumping fuq l-importazzjonijiet fil-Komunità ta’ kondensaturi kbar elettrolitiċi ta’ l-aluminju li joriġinaw mill-Ġappun u li jiġbor definittivament id-dazju provviżorju kontra d-dumping (ĠU L 353, p. 1) u b’mod partikolari għall-premessa 12 tiegħu.

122 Il-Kunsill ikkontradixxa lilu nnifsu, meta afferma n-natura skambjabbli tat-tliet segmenti tal-prodott in kwistjoni, sabiex finalment jeskludi l-indizji ekonomiċi relattivi għas-segmenti intermedjarji u għolja mill-ambitu ta’ l-analiżi tiegħu relattiva għad-determinazzjoni tal-ħsara.

123 Skond ir-rikorrenti, iż-żieda fil-bejgħ tal-mudelli li jinsabu fil-parti l-għolja tal-gamma matul il-perijodu ta' investigazzjoni ma kinitx sitwazzjoni ġdida għall-Istituzzjonijiet Komunitarji u, fl-investigazzjonijiet li ingħalqu dan l-aħħar, l-Istituzzjonijiet Komunitarji, ma pproċedewx, skond hi, għal evalwazzjonijiet separati għas-segmenti differenti tal-prodott simili. F'dan ir-rigward hija tibbaża l-argument tagħha fuq il-premessi 37 sa 48 tar-Regolament tal-Kunsill (KE) Nru 468/2001, tas-6 ta’ Marzu 2001, li jistabbilixxi dazju anti-dumping definittiv fuq l-importazzjoni ta' ċerti tipi ta' mwieżen elettroniċi li joriġinaw fil-Ġappun (ĠU L 67, p.24), u fuq il-premessi 47 sa 58 tar-Regolament tal-Kunsill (KE) Nru 469/2001 tas-6 ta’ Marzu 2001, li jimponi obbligu definittiv kontra r-rimi fuq l-importazzjonijiet ta' ċertu apparat elettroniku użat għall-użin li joriġina f'Singapor (ĠU L 67, p.37).

124 Għal dak li jikkonċerna l-metodu msejjaħ “tal-kalkolu medju”, ir-rikorrenti tqis li l-Artikolu 3(8) tar-Regolament Bażiku jimponi fuq l-Istituzzjonijiet Komunitarji l-obbligu li jevalwaw l-effett ta’ l-importazzjonijiet li huma s-suġġett ta’ dumping fir-rigward tal-produzzjoni Komunitarja tal-prodott simili, f'dan il-każ l-imwieżen elettroniċi, u tenfasizza l-għan ta’ l-imsemmija dispożizzjoni. Hija titlob li l-evalwazzjoni ta' l-evoluzzjoni tad-diversi sinjali ta’ ħsara elenkati fl-Artikolu 3(5) tar-Regolament Bażiku u l-eżami ta’ l-impatt ta’ l-importazzjonijiet, magħmul billi ttieħdet in kunsiderazzjoni parti waħda biss tal-prodott in kwistjoni, jiġu ddikjarati li jmorru kontra l-Artikolu 3(8) tar-Regolament Bażiku.

125 Il-Kunsill isostni li l-metodu ta’ analiżi għal kull segment huwa konformi ma’ l-Artikolu 3(8) tar-Regolament Bażiku. Huwa jindika li l-għażla ta’ dan il-metodu kienet dovuta għaż-żieda sostanzjali fil-volum ta’ importazzjonijiet ta’ mwieżen elettroniċi li jappartjenu għas-segment l-għoli. Dan il-fatt jispjega d-differenza fl-approċċ ta’ l-Istituzzjonijiet Komunitarji bejn l-investigazzjoni li wasslet għall-adozzjoni tar-Regolament ikkontestat u dawk li tagħmel referenza għalihom ir-rikorrenti.

b) Il-kunsiderazzjonijiet tal-Qorti tal-Prim'Istanza

126 Jeħtieġ li jiġi mfakkar li mill-premessa 10 tar-Regolament ikkontestat jirriżulta li s-suq ta’ l-imwieżen elettroniċi huwa komunement maqsum fi tliet segmenti separati, kif fakkret il-Qorti tal-Prim'Istanza fil-punt 66 iktar 'il fuq: segment baxx, segment medju u segment għoli.

127 Huwa opportun li jiġi kkonstatat, fl-ewwel lok, li mill-Artikolu 3(8) tar-Regolament Bażiku ma jirriżultax li analiżi għal kull segment hija eskluża u li l-metodu tal-kalkolu medju huwa meħtieġ. Għandu jiġi rrilevat, kif ġustament jindika l-Kunsill, li, fl-ambitu tad-determinazzjoni tal-ħsara li ssir taħt l-Artikolu 3 tar-Regolament Bażiku, l-Istituzzjonijiet Komunitarji jistgħu jipproċedu b’analiżi ta' kull segment, sabiex jevalwaw id-diversi sinjali tal-ħsara, partikolarment jekk ir-riżultati miksuba taħt metodu ieħor jirriżultaw inattendibbli għal xi raġuni jew oħra, sakemm il-prodott ikkonċernat fit-totalità tiegħu ikun debitament meħud in kunsiderazzjoni.

128 Skond il-premessa 11 tar-Regolament ikkontestat, il-prodott ikkonċernat huwa kompost minn tliet segmenti magħquda. Il-premessa 12 tar-Regolament ikkontestat jippreċiża li l-imwieżen elettroniċi manifatturati fil-Komunità huma simili minn kull lat, għall-imwieżen manifatturati u esportati miċ-Ċina, mill-Korea ta’ Isfel u mit-Tajwan lejn il-Komunità, u li, għalhekk, dawn il-prodotti jikkostitwixxu prodotti simili.

129 Barra minn hekk, peress li s-segment baxx tal-prodott in kwistjoni jirrappreżenta 97% ta’ l-importazzjonijiet provenjenti mill-pajjiżi kkonċernati matul il-perijodu ta' investigazzjoni (ara l-premessa 63 tar-Regolament ikkontestat), huwa loġiku, jekk mhux indispensabbli, għar-riżultat korrett ta’ l-investigazzjoni, li din l-analiżi jkun fiha separatament l-evalwazzjoni tas-segment baxx tal-prodott imsemmi. Għaldaqstant, ma teżisti ebda kuntradizzjoni bejn id-definizzjoni tal-prodott ikkonċernat u l-evalwazzjoni tal-ħsara.

130 Fit-tieni lok, għal dak li jikkonċerna l-ilment tar-rikorrenti li, fl-evalwazzjoni separata tal-fatturi rilevanti, bħalma huma l-prezz tal-bejgħ, is-sehem mis-suq, etc., dwar is-segment baxx, il-Kunsill ibbaża esklużivament l-evalwazzjoni tiegħu fuq parti waħda tal-prodott simili, għandu jiġi rrilevat, kif jirriżulta mill-premessi tar-Regolament ikkontestat fir-rigward tal-ħsara, li l-Kunsill dejjem ħa in kunsiderazzjoni l-imwieżen elettroniċi kollha f’daqqa, u mhux biss l-imwieżen elettroniċi tas-segment baxx (ara l-premessa 81 tar-Regolament ikkontestat). Peress illi l-eżami globali huwa bbażat fuq kunċett tal-prodott simili li jinkludi t-tliet segmenti ta’ l-imwieżen elettroniċi, u mhux biss is-segment baxx, jeħtieġ li jiġi kkunsidrat li l-Kunsill ma kisirx l-Artikolu 3(8) tar-Regolament Bażiku.

131 Konsegwentement, huwa opportun li tiġi miċħuda s-sitt parti tat-tieni motiv.

3. L-Ewwel parti: fir-rigward tal-ksur ta’ l-Artikolu 3(5) tar-Regolament Bażiku

a) L-argumenti tal-partijiet

132 Ir-rikorrenti takkuża lill-Kunsill li ma analizzax il-fatturi kollha rilevanti, partikolarment il-fatt li l-industrija tal-Komunità kienet għadha ma rkupratx għal kollox mill-effetti ta' xiri taħt il-prezz jew sussidju fil-passat, kif ukoll il-kobor tal-marġini tax-xiri taħt il-prezz effettiv, sabiex tiġi determinata l-ħsara. Skond ir-rikorrenti, il-Kunsill għandu, skond l-Artikolu 3(5) tar-Regolament Bażiku, jieħu in kunsiderazzjoni, sabiex jiddetermina l-ħsara, kull wieħed mill-fatturi u indiċi ekonomiċi rilevanti, elenkati f’dan l-Artikolu. F’dan ir-rigward, ir-rikorrenti tirreferi għad-deċiżjonijiet tal-Korp li Jiddeċiedi Kwistjonijiet ta’ l-Organizzazzjoni Dinjija tal-Kummerċ (ODK) u tibbaża ruħha, b’mod partikolari, fuq ir-rapport tal-grupp speċjali ta’ l-ODK dwar id-dazji ta' kontra d-dumping fuq l-importazzjonijiet ta' bjankerija tas-sodda tal-qoton provenjenti mill-Indja (iktar ’il quddiem ir-“rapport fuq il-bjankerija tas-sodda”).

133 Ir-rikorrenti tikkonstata li l-kliem u l-kuntest ta’ l-Artikolu 3(5) tar-Regolament Bażiku, minn naħa, u dawk ta’ l-Artikolu 3.4 tal-Ftehim dwar l-implementazzjoni ta’ l-Artikolu VI tal-Ftehim Ġenerali fuq it-Tariffi Doganali u l-Kummerċ ta’ l-1994 (ĠU L 336, p. 103, iktar ’il quddiem il-“kodiċi kontra d-dumping”) li jidher fl-Anness 1A tal-Ftehim li jistabbilixxi l-ODK, iktar ’il quddiem “il-Ftehim ODK”), approvat bid-deċiżjoni tal-Kunsill Nru. 94/800/KE tat-22 ta’ Diċembru 1994, dwar il-konklużjoni f'isem il-Komunità Ewropea, fejn għandhom x'jaqsmu affarijiet fil-kompetenza tagħha, fuq il-ftehim milħuq fil-Laqgħa ta' negozjati multilaterali fl-Urugwaj (1986-1994) (ĠU L 336, p. 1), min-naħa l-oħra, huma kważi identiċi u li l-Artikolu 3(5) tar-Regolament Bażiku jimponi fuq l-Istituzzjonijiet Komunitarji l-obbligu li jevalwaw kull wieħed mis-sittax-il fattur ekonomiku. Din it-teħid ta' pożizzjoni, issostni r-rikorrenti, tmur skond il-konklużjonijiet tar-rapport fuq il-bjankerija tas-sodda. Barra minn hekk, ir-rikorrenti tikkunsidra li, jekk ikun il-każ, in-nuqqas ta’ rilevanza ta’ xi fattur għandu jiġi muri billi jiġu indikati l-motivi li wasslu għal din il-konklużjoni, u għal dan il-għan ikunu imniżżlin b’mod ċar fid-dikjarazzjoni tal-motivi. Hija tenfasizza li n-nuqqas, fl-imsemmija dikjarazzjoni, ta’ informazzjoni li tindika li l-Istituzzjonijiet Komunitarji ssodisfaw l-eżiġenzi li huma kjarament imposti fuqhom jimpedixxi lill-qrati komunitarji milli jeżerċitaw il-funzjoni tagħhom ta' stħarriġ.

134 Ir-rikorrenti tenfasizza li l-premessa 77 tar-Regolament ikkontestat ma fihiex riferenza għall-analiżi mill-Kunsill tal-fatturi kollha previsti mir-Regolament Bażiku. Barra minn hekk, ir-rikorrenti ssostni li l-Istituzzjonijiet Komunitarji ma evalwawx il-“ fatt li l-industrija għadha fi proċess ta' rkuprar mill-effetti ta' xiri taħt il-prezz jew sussidju fil-passat", u lanqas "il-kobor tal-marġini attwali tax-xiri taħt il-prezz ”. Fir-rigward ta’ l-ewwel punt, ir-rikorrenti tenfasizza li l-premessa 59 tar-Regolament ikkontestat, invokata mill-Kunsill fid-difiża tiegħu, tikkonċerna l-Artikolu 4(1) tar-Regolament Bażiku u ma tistax tistabbilixxi li l-Istituzzjonijiet Komunitarji ssodisfaw l-obbligu li jirriżulta mill-Artikolu 3(5) tar-Regolament Bażiku. Barra minn hekk, l-evalwazzjoni ta’ l-impatt ta’ l-importazzjonijiet, imsemmija fil-premessi 88 u 94 tar-Regolament ikkontestat u relattiva għall-parti biss tal-prodott in kwistjoni, tikser l-Artikolu 3(8) tar-Regolament Bażiku. Għaldaqstant, dawn l-elementi ma jistgħux, f’għajnejn ir-rikorrenti, jikkostitwixxu provi. Għal dak li għandu x’jaqsam mat-tieni punt, ir-rikorrenti tikkunsidra li, anki fin-nuqqas ta' ksur ta’ l-Artikolu 3(8) tar-Regolament Bażiku, l-indikazzjonijiet in kwistjoni ma jistgħux jiġu kkunsidrati bħala li jinkludu evalwazzjoni tal-fatturi ekonomiċi li għalihom huma jirreferu, peress illi s-sempliċi referenza għal miżuri kontra d-dumping ma tfissirx li l-Istituzzjonijiet Komunitarji pproċedew bl-analiżi in kwistjoni, u, b’mod partikolari, evalwaw il-fatt li l-industrija kienet għadha fi proċess ta' rkuprar mill-effetti ta' xiri taħt il-prezz. Fir-rigward tal-kobor tal-marġni ta’ dumping effettiv, ir-rikorrenti tikkunsidra li d-dikjarazzjoni misjuba fil-premessa 90 tar-Regolament ikkontestat ma tistax tiġi kkwalifikata bħala evalwazzjoni, peress li din tirreferi għall-volum u l-prezzijiet ta’ l-importazzjonijiet ikkonċernati, li jikkostitwixxu fihom infushom sinjali separati li l-Istituzzjonijiet Komunitarji għandhom ukoll l-obbligu li jeżaminaw.

135 Il-Kunsill isostni, fl-ewwel lok, li r-rapport fuq il-bjankerija tas-sodda li bbażat ruħha fuqu r-rikorrenti mhuwiex applikabbli direttament fl-ordni ġuridiku Komunitarju. Barra minn hekk, huwa jafferma li r-rikorrenti tagħti interpretazzjoni żbaljata ta’ dan ir-rapport, li huwa perfettament kompatibbli mal-metodu użat mill-Istituzzjonijiet Komunitarji għall-finijiet tad-determinazzjoni tal-ħsara. Skond il-Kunsill, l-ilment preżenti jikkonċerna insuffiċjenza ta' motivazzjoni skond l-Artikolu 253 KE. Huwa jikkwota s-sentenza tal-Qorti tal-Prim’Istanza tal-15 ta’ Diċembru 1999, Petrotub u Republica vs Il-Kunsill (T-33/98 u T-34/98, Ġabra p. II-3837; annullata fl-appell bis-sentenza tal-Qorti tal-Ġustizzja tad-9 ta’ Jannar 2003, Petrotub u Republica vs Il-Kunsill, C-76/00 P, Ġabra p. I-79) sabiex jafferma li l-uniku obbligu li għandhom l-Istituzzjonijiet Komunitarji huwa li jipproċedu, taħt ir-regolament li jistabbilixxi l-miżuri kontra d-dumping definttivi, għall-analiżi tal-fatturi li ġew meqjusa rilevanti.

136 Barra minn hekk, il-Kunsill isostni, fit-tieni lok, li l-Istituzzjonijiet Komunitarji aġixxew skond l-Artikolu 3(5) tar-Regolament Bażiku. Il-Kunsill jinnota li l-allegazzjoni tar-rikorrenti li r-Regolament ikkontestat ma fihx l-analiżi tal-fatturi kollha, hija żbaljata u għalhekk mhux rilevanti.

b) Il-kunsiderazzjonijiet tal-Qorti tal-Ġustizzja

137 Huwa opportun li jiġi rrilevat, mill-ewwel, li l-argument tar-rikorrenti huwa limitat sabiex jakkuża lill-Istituzzjonijiet Komunitarji li ma applikawx l-Artikolu 3(5) tar-Regolament Bażiku fid-dawl ta’ l-Artikolu 3.4 tal-Kodiċi kontra d-dumping ta’ l-1994 u, minħabba dan il-fatt, li ma rrispettawx il-prinċipju ta’ interpretazzjoni konformi stabbilit mill-ġurisprudenza tal-Qorti tal-Ġustizzja.

138 F’dan ir-rigward, jeħtieġ li jiġi mfakkar li t-testi Komunitarji għandhom jiġu interpretati, in kwantu huwa possibbli, fid-dawl tad-dritt internazzjonali, b’mod partikolari meta t-testi jkunu intiżi preċiżament sabiex jimplementaw xi ftehim internazzjonali konkluż mill-Komunità (ara, b’mod partikolari, s-sentenzi tal-Qorti tal-Ġustizzja ta’ l-14 ta’ Lulju 1998, Bettati, C-341/95, Ġabra p. I-4355, punt 20, u tad-9 ta’ Jannar 2003, Petrotub u Republica vs Il-Kunsill, punt 135, iktar 'il fuq, punt 57), kif inhu l-każ tar-Regolament Bażiku, li ġie adottat sabiex jissodisfa l-obbligi internazzjonali li jirriżultaw mill-Kodiċi kontra d-dumping ta’ l-1994 (ara s-sentenza tad-9 ta’ Jannar 2003, Petrotub u Republica vs Il-Kunsill, punt 135, iktar 'il fuq, punt 56).

139 Fil-każ preżenti, l-Artikolu 3(5) tar-Regolament Bażiku fih, essenzjalment, l-istess elementi bħall-Artikolu 3.4 tal-Kodiċi kontra d-dumping ta’ l-199